genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" topic_facet:"Lanbide Heziketa" topic_facet:"Fabrikazio-teknikak (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Lanbide Heziketa Proposatutako gaia: Fabrikazio-teknikak (Modulua)\n1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Sistema automatizatuak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


1895eko bukaeran Erromara joan zen; han Diaz Olano zegoen, eta hiru hilabetez Napoli, Milan, Florentzia, Pisa eta Venezia bisitatu zituen. Une hartan erretratuen teknikarekin lotutako guztia interesatu zitzaion. Hiru urte geroago, Madrilen Sorollaren tailerra bisitatu zuen. Valentziarraren margolanetako argitasunak eta kolore tinbreek txundituta utzi zuten. 1900ean, Erakusketa Unibertsala zela-eta, Parisera joan zen; han, Delecluze Akademian gorputz biluziak margotzeko ikasketak interesatu zitzaizkion, Anglada Camarasaren lagun egin zen eta inpresionistak aztertu zituen. Monet eta Sisleyen lanak miretsi zituen. Frantziako hiriburuan zegoela aprobetxatuz, Herbehereetara joan zen Carlos Bacaflor Peruko pintorearekin. Rembrandten zenbait kopia egin zituen, nahiko bat-batekoak.\nMende bukaerak jarduera handieneko unea ekarri zion Gasteizko pintoreari. Bidaiei, jendaurreko agerraldiei eta arte asmoei dagokienez, bereziki. 1899an Zadorra y Badaya desde Trespuentes paisaia bidali zuen Madrileko Arte Ederren Erakusketa Nazionalera. 1903an Tarde de septiembre a orillas del Zadorra (Trespuentes, Álava) bere obra onartu zuten Parisko Aretoan, eta 1905eko edizioan ere gauza bera gertatu zen Derrière L'eglise, triste coin ensoleillé izeneko paisaia batekin. 1908an Parisen lehiatu zen berriz, Arte Ederren Sozietate Nazionaleko Aretoan, Soledad melancólica obrari esker. Marsellako Nazioarteko Erakusketan ere parte hartu zuen hiru mihiseekin.\nZenbait desengainuk eta atsekabek aldartea aldarazi zioten, eta etorkizunean Frantziako hiriburuan agertzea baztertu zuen, publikoa eta kritika bere lana onartzen ari bazen ere. Une horretan borrokatu zen Amarica haren izena artearen munduan ezaguna eta onartua izan zedin, lanak arte-merkatarien eskuetan utziz, gordailuan, saldu eta promozionatu zitzaten. 1912an, hain zuzen ere, sorta horietako bat garraiatzen ari zirela, galdu egin zen Berlinen, urte batzuk lehenago Marsellan ikusgai izan zituenak. Horren ondorioz, Paloma Apellaniz biografoak gogorarazten digun gisan, "ez zuen inoiz beste lanik gordailuan utzi, ez eta saltzen saiatu ere. Gutxi batzuk lagun minei saldu zizkien, eta asko eskatu eta erregutu ondoren" (itzulpen moldatua gazteleratik).\nOndorengo urteetan prestigiodun lehiaketetan parte hartzeko hautatu zuten, esaterako Arte Espainiarreko Erakusketa 1828-1928 delakoan, Belgikan eta Herbehereetan ospatu zena ehunka autorerekin baino gehiagorekin, eta hurrengo urtean, 1929an, Madrileko Arte Ederren Zirkuluko Aretoan antolatutako Agrupación de paisajistas erakusketa kolektiboan; hala ere, Fernando Amaricaren izena toki esparru jakin batera mugatzen zen geroz eta gehiago.\nAitzitik, bizitzako azken urteetan, laurogei urtetik gora zituela, Madrileko Udazkeneko Aretoan ere lehiatu zen, 1948, 1949, 1950, 1952 eta 1955ko edizioetan; gerraosteko Arabako arte erakusketa kolektibo garrantzitsuenetan ez zen haren presentzia zalantzan jartzen. Garaikideen artean borroka falta egozten ziotenak ugaritu ziren, arriskuak hartzeko gaitasun eza eta profesionalki hobetzeko nahi eza leporatzen zioten, Amaricak nahiko eroso bizitzeko egoera ekonomikoa zuela argudiatuta. Egia esan, hala zen. Ez zuen margolanak saltzeko beharrik bizi ahal izateko. Baina erabat bidegabea izango litzateke nazioarteko panoraman nabarmentzeko borroka, liskar, indar eta lo-galtze urteak ez aipatzea.\nGasteiz bezalako hiri txikian giltzapetu zen, bere borondatez, garaiko arte zirkuitu handietatik urrun, eta bizi zela erakusketa pertsonal gutxi egin zituen (soilik hiru laurogeita hamar urteko bizitzan, Madrilen 1923an, Gasteizen 1924an eta Bartzelonan 1935ean). Horrez gain, apaltasun amorratuko gizona zen, baita Diaz Olano laguna ere, eta horri zor zaio urte luzez Amaricaren obra nahikoa hedatu ez izana eta zaleen sektoreetan nahikoa balioetsi ez izana.\nJarrera horrek beste norabide bat hartu zuen artista zendu zenean, bere izena eta aitaren izena daraman fundazioaren lanari esker. Gaur egun dagokion postua du, ez soilik euskal pinturaren panoraman, baita Espainiakoan ere. Obra guztiak, 420 margolan baino gehiago, jaioterriari eman zizkion. 1966tik Arabako Arte Ederren Museoan obra horietako asko daude ikusgai.\nFernando de Amaricaren arte ekoizpen ospetsuena paisaiaren generoari dagokio, nahiz eta erretratu eta lore margolan ugari ere iritsi zaizkigun. Arabako pintura garaikidean paisaiaren aitzindaritzat hartu izan da, eta berak finkatu zituen genero horretako oinarriak. Modalitate honetako interesa eremu geografiko txiki batera mugatu zen, gertukoena eta horrenbestez, ondoen ezagutu eta interpretatu zuena: Gasteiz, Arabako lautada, Gipuzkoako eta Bizkaiko bailara itzaltsuak, euskal kostaldea, Errioxa eta Nafarroa.\nEstiloa inpresionista gisa ulertzen dugun horretarantz bideratu zuen. Osaera hezurmamitzeko marrazki leun baten gainean Amaricak pintzelada libreekin eta orban mamitsuekin paisaiak zehaztu zituen, plenairista sentimendu nabarmenarekin: argi irekia maite zuen, egunsentikoa, eguerdikoa edo iluntzetakoa; eguzki zein euri egunak. Hala, panoramika guztien faktore erabakigarria atmosfera zela agerian utzi zuen, bai hiri paisaietan zein landa eremukoetan.\nBerehalakotasunarekin konpromiso tinkoa hartu zuen: Elementuen eta objektuen dinamika gisa interpretatutako errealitatea inguruarekin eta egoerarekin duten harremanak definitu zuen. Paisaia zehatzak eta errealak dira, hunkiberatasuna irekitzen dute eta artista zein ikuslea gardentasunen joko finean barneratu zituen, beti desberdina zen joko batean, beti alda zitekeena. Horrenbestez, Amaricak espazioak eta argiak ukitu magikoa, bakarra eta errepikaezina emateko gaitasuna zutela uste zuen, inpresionistek bezala. Horregatik, agian, paisaia puruak maitemindu zuen, batzuetan figurekin osatu bazuen ere.\nAPELLÁNIZ, Paloma; CORREDOR MATHEOS, José. El pintor Fernando de Amárica. Amarica Fundazioa-Eusko Jaurlaritza-Arabako Foru Aldundia-Arabako Aurrezki Kutxa, Gasteiz, 1986.\nAPELLÁNIZ, Paloma; MORENO RUIZ DE EGUINO, Iñaki. Amárica en las colecciones. Gasteiz: Arabako Foru Aldundia, Amarica Aretoa, 1999.\nPANTORBA, Bernardino de. El pintor Fernando de Amárica. Gasteiz: Amarica Fundazioa, 1965.


Proiektuak – Eureka Reziklarte\nEgur birziklatua paletak guztiak.\nPROIEKTU ORIGINALA, MODAKOA, EKONOMIKOA ETA GAINERA PLANETARI LAGUNTZEN DIONA GARATU\nProiektu natural, original eta iraunkorrak. Etxebizitzak, tabernak, jatetxeak, dendak, erakuslehioak eta abarhornitzeko.\nDonostiako taberna txikibat, retro estilokoa. Egurrezkobarne barra berria. Kopakegurrezkobarrarikzintzilikatzendira. Biltegi baten ate lerragarria, pertsianabeneziana eta errodamenduindustrialekin. Komuneko atea OSBn. Koloredesberdinetakopaletakoegurrazegindakomahaitapak.\nZuzenbidefakultateko (EHU) irakasleenegongela, Donostia.\nMahaialtuak, paleta tapekin eta urtutuenestrukturarekin. Paleta egurrezkomahaizentrala eta herdoilgaitzhozkailuzentrala, banku eta pertsianabenezianekoaulkiak. Liburu, egunkari eta aldizkarientzakoapalak. OSB txaparekinespazioenbananketa.\nFICOBA feriarako Chill Out gunea, Irun, Gipuzkoa. BIOTERRA ferian, atsedengunerakomahai eta eserlekubaxuak.\nKanpoaldekoBIOTERRAZArako jardinera eta baratza urbano bertikalak.\nEtxebizitzarako 2 eta 3 eserlekubi sofá, mahaibaxu eta gurpilduna, altzariosagarria eta telebistarakoaltzaria.\nBete eskaera-inprimakia eta zurekin harremanetan jarriko gara telefono bidez\nEgin erreserba bisita bat egiteko\nHitzordu bat antolatzeko zure proiektua eztabaidatzeko gurekin


Luxorreko 'Urrezko Hiri Galdua' aurkitu dute\nEgipton inoiz aurkitu den hiririk handiena da. Amenhotep III erregeak sortu zuen eta duela 3.000 urte galdu zen hondarraren azpian.\nDuela 3.000 urteko antzinako hiri bat aurkitu dute Luxorren, Egipton\nZahi Hawass arkeologoak zuzendutako Egiptoko misioak antzinako hiri bat aurkitu du Luxorren, 'Atonen Igoera', duela 3.000 urte hondarraren azpian galdu zena. Aurkikuntzari "Urrezko Hiri Galdua" izena jarri diote eta Amenofis III.aren erregealdiaren garaikoa da; Tutankhamon eta Ay faraoiek erabiltzen jarraitu zuten.\nHawassen taldeak Egipton inoiz aurkitu den hiririk handiena aurkitu du. Amenofis III.a erregeak sortu zuen (XVIII. dinastiako bederatzigarren erregea), Egipto gobernatu zuena K. a. 1391 eta K. a. 1353 bitartean, eta erregeak bere seme Amenofis IV.a/Akenatonekin batera gobernatu zuen bitartean egon zen aktibo.\nLuxorreko mendebaldeko ertzean dagoen egiptoar inperioaren garaiko finkapen administratibo eta industrial handiena da. "Hiriko kaleek etxeak dituzte alboetan; horma batzuek 3 metroko altuera dute eta hiria mendebalderantz hedatzen dela esan dezakegu, Deir El-Medina ospetsuraino", azpimarratu du arkeologoak.\nHawassen esanetan, "atzerriko misio askok hiri hau bilatu dute eta ez dute inoiz aurkitu. Tutankhamonen hileta-tenpluaren bila hasi ginen lanean, Horemheb eta Ayren tenpluak eremu honetan aurkitu baitziren".\nBaltimoreko John Hopkins Unibertsitateko Egiptologia irakasle Betsy Brianen ustez, Tutankamonen hilobitik Egipton egin den bigarren aurkikuntza arkeologiko garrantzitsuena da.\nAzaldu duenez, "Hiri Galduaren aurkikuntzak ez digu soilik antzinako egiptoarren bizitzaren ikuspegi berri bat emango inperioa bere garairik aberatsenean zegoenean, baizik eta historiako misterio handienetako bat argitzen lagunduko digu: Akenaton eta Nefertiti Amarnara aldatzearen arrazoia".\nIndusketa 2020ko irailean hasi zen, eta, lanak hasi eta aste gutxitara, buztinezko adreiluak agertzen hasi ziren norabide guztietan.\nTaldeak kontserbazio egoera onean zegoen hiri handi bat lurpetik atera zuen, horma ia osoak eta eguneroko bizitzarako tresnez betetako gelak zituena. Geruza arkeologikoak bere horretan egon dira milaka urtez, garai bateko egoiliarrek utzita.


Aitziber Garmendiak eta Jon Plazaolak "Moko zorrotza" aurkeztuko dute Galdakaon | 97.5FM MOZOILO IRRATIA\nMoko zorrotza antzerki obra aurkeztuko dute Aitziber Garmendiak eta Jon Plazaolak Galdakaon urriaren 5ean\nGaztetako kontuez arituko dira Juan eta Laura oholtza gainean, gaztetan bete ez ziren ametsez, garaiko oroitzapenez… arituko dira ikuslea “barre egitetik hausnartzera” igaroko den bitartean: arinegi hazi gara? Helduen arropaz jantzitako umeak gara?… “Zer da bada bizitza: amets eta algarak, barre eta negarrak, hutsune eta begiratuak, maitasunaren gehiegikeriak eta ezinezko amodioak”.\nJon Plazaola Noemi Ruizekin aritu da azken aldi honetan gaztelaniazko bertsioa antzezten eta euskarazko bertsioa, aldiz, Aitziber Garmendiarekin batera antzeztuko dute.\nUrriaren bostean Galdakaoko Torrezabal Kultur Etxeko oholtzara igoko dira eta sarreren prezioa 7,5 eta 10 euro artean egongo da.\nBazkideak: 7,5 euro\nLangabetuak, 65 urte baino gehiagokoak eta gazte txartela dutenak: 9 euro*\nSarrera normala: 10 euro\n*Dagokien txartela erakutsi beharko dute.


Juan Inazio Larrea: "Umezurtz geratu gara Arantzazun" - Debagoiena - Goiena.eus\nJuan Inazio Larrea: "Umezurtz geratu gara Arantzazun"\nGoiatz Arana 2017-09-25 10:16\nIñaki Beristain (Errezil, 1947) frantziskotarra hil da gaur, astelehena, etxean, Arantzazun, anaiez inguratuta. Gaixotasun batek eraman du, 70 urte zituela. Bihar, martitzena, 17:00etan, izango dira haren aldeko hileta elizkizunak, Arantzazuko santutegian.\nPisu handiko gizona izan da Arantzazun: "Berak eramaten zuen liturgia osoa elizkizunetan eta otoitzaldi berezietan, elizako diapositibak eta kantuak egiten zituen, eta aldizkariaz ere arduratzen zen. Poeta sena zuen eta hizlari oso ona zen. Handia zen Iñaki", adierazi du Arantzazuko guardiano Juan Inazio Larreak. Bere esanetan, Iñaki Beristainen heriotzak umezurtz utzi ditu frantziskotar fraideak eta Arantzazu ez da berdina izango aurrerantzean.\nHark egindako lanari buruz galdetuta, 2001 urtean, Arantzazuren 500. urteurrenaren harira egindako lana ekarri du gogora: "Arantzazu zer den ipini genuen mahai gainean, eta lau arlo azpimarratu genituen: santutegia, natura, artea eta euskara. Langintza horretan buru-belarri sartuta ibili zen Beristain". "Ikaragarrizko pena eta hutsunea utzi dizkigu", gaineratu du.\n49 urte Arantzazun\n21 urterekin heldu zen Iñaki Beristain Arantzazura. Azken ikasketak egitera joan zen, Teologia ikastera, eta 24rekin ordenatu zen. Handik Madrilera joatea zen bere asmoa, baina korua eramaten zuena bazihoala-eta, fabore moduan ardura hori hartzeko eskatu zioten, eta bertan geratu zen. Hura izan da bere etxea orduz geroztik.\nBi-hiru hilabete eskas egin ditu ondoezik Beristainek. Juan Inazio Larreak kontatu digunez, tumore bat zuen kolonean, baina berak ez zuen inongo sintomarik nabaritzen. Uztailean nekea sentitzen hasi zen eta, hortik aurrera, bere egoerak okerrera egin zuen denbora gutxian. "Inoiz gaixorik egon gabea, oso pertsona gogorra zen, eta inork ez zuen halakorik espero", gaineratu du.\nBera izan da Arantzazuko erreferente nagusia azken urteetan, Pello Zabalarekin batera, eta arretaz hartu izan du Goiena ere beti. Duela hilabete eskas, pasa den hilaren 28an egin zuen azken sarrera bere blogean.\nGaur egun, 29 fraide bizi dira santutegian; 60 urte ditu gazteenak.


Free chat Saxonia Beste Hiriak. Ausazko arrotz doan txateatu berehala Saxonia Beste Hiriak tik.\nFree chat Saxonia Beste Hiriak\nOngi etorri Chatroulette Saxonia Beste HiriakEdozein lekutan, munduko pertsona aleatory bat konektatzeko. Chatroulette Saxonia Beste Hiriak dezakezu honako aukeren artean aukeratu:- Guztiak pertsona mota Saxonia Beste Hiriak doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nSaxonia Beste Hiriak hirien zerrenda:


Igartubeiti Baserri Museoak Gipuzkoako Sagardogileen Elkartearekin, Idiazabal Jatorrizko Izendapenarekin, Zerain Paisaia Kulturalakin, Bokado taldearekin eta San Telmo Museoarekin lankidetzan antolatutako jardunaldiari hasiera emanez, Jakoba Errekondok, Zerain Paisaia Kulturaleko gerenteak, sagardoak Euskal Herrian duen garrantziaz, edari honek izandako bilakaeraz eta bere etorkizunaz solasaldia eskaini zuen.\nSolasaldiaren bideoa Youtuben\nOndoren, Guillermo Castaños enologoaren eta Unai Agirre Gipuzkoako Sagardogile Elkartearen eskutik, lau sagar mota dastatzeko aukeraz gain, bariedade ezberdinei buruzko erabileraren inguruan hitzegin zuten. Igartubeiti Baserrian goizean bertako dolarean zanpatutako sagar zukua dastatzen jarraitu zuten parte hartzaileek. Adituek hiru sagardo ezberdin eskaini zituzten dastatzeko, bakoitzaren ezaugarriak adieraziz.\nJarduera amaitzeko, Egoitz Zamora Bokado taldeko sukaldariak, Idiazabal gazta keturarekin eta ez ketuarekin egindako hiru errezeta dastatzeko aukera izan zuten San Telmo Museoko jatetxera hurbildutakoek:\nGazta eta karabiniero risoto-a\nAhate hanburgesa Idiazabal gaztarekin\nIrasagar zopa Idiazabal gaztarekin.


70 adineko pertsonek suteen prebentziorako zerbitzua jasoko dute laster etxean - Uztarria (Azpeitia)\n70 adineko pertsonek suteen prebentziorako zerbitzua jasoko dute laster etxean\n2010ko urr. 5a, 12:10\n.84 urtetik gorako 70 pertsonek izango dute suteen detektagailua etxean\nLa Caixak eta Azpeitiko Udalak lortutako akordioari esker jarriko dute programa hau abian\nLa Caixako Azpeitiko bulegoko zuzendari Unai Darrech, Gizartekintzako zinegotzi Ana Mendizabal eta alarmen enpresako kide Jon Ensunza Argazki originala\nDatorren astean hasi eta hilabete eta erdiren bueltan, Azpeitiko 70 adineko pertsonek suteen prebentziorako detektagailua izango dute etxean. La Caixa eta Azpeitiko Udalaren arteko akordioari esker izango dute zerbitzu hau 84 urtetik gorako 70 herritarrek. La Caixako Gizarte Ekintzak finantzatuko du proiektua. La Caixak Azpeitian duen bulegoko zuzendari Unai Darrechek jakinarazi duenez, "atsegina da Udalak eta La Caixak sute prebentziorako proiektu hau aurrera ateratzea".\nDetektagailua jartzen duten enpresako kide Jon Ensunzak jakinarazi duenez, "hiru fase ditu dektektagailua jartzeko prozesuak". Lehenengo, sute arriskurik baden ala ez begiratuko dute etxeetan. Arriskurik balego, kasu batzuetan, enpresa berak zuzenduko ditu akatsak. Horretaz gain, segurtasunerako gida bat utzi eta sutearen aurrean nola jokatu ahoz azalduko zaie etxejabeei.\nBigarren fasean etxean suaren kontrako detektagailua jarriko da. Detektagailu honekin alerta denbora murriztu egiten da. Izan ere, duen soinuarekin etxean dagoen pertsona edo inguruko etxeetakoak suteaz ohartuko dira.\nHirugarren eta azken fasean, zerbitzua jasotzen duen pertsonaren eta auzokideen etxean eraikuntza trabarik baden edo ez begiratuko dute. Horrela, suhiltzaileek sarrera-irteerak nolakoak diren jakingo dute, eta horrek sorospenean lagunduko diete. Etxeen planoak Udaltzaingoak izango ditu eta horiek, hala behar izanez gero, suhiltzaileei emango dizkiete.\nDetektagailua jartzeak ez du obrarik eskatzen, eta bateria batekin funtzionatzen du. Bateria hori enpresakoek urtean behin aldatuko dute, eta baita detektagailuaren pantaila garbitu ere.\nPertsonaren egoeraren eta etxearen osaketaren arabera leku estrategiko batean edo bestean jarriko da suteen prebentziorako aparatua. Aparatu horrek lehenengo ke partikula antzematean ateratzen du soinua eta bere kabuz itzaltzen da kea desagertutakoan.\nGizarte Zerbitzuetako zinegotzi Ana Mendizabalek "oso programa interesgarria" dela jakinarazi du.


Osteguna, uztailak 16\nElkarrekin ipuin bidean\nOxford aretoa (Alondegia), Zumaia | Ipuin kontaketa\nElkarrekin ipuin bidean ipuin kontaketa saioa ekarriko dute Nerea Ariznabarretak eta Mariano Hurtadok Zumaiara. 18:00etan izango da, Alondegiko Oxford aretoan. Hiru urtetik gorako haurrei zuzendutako ekitaldia da hau. Aurrez izena eman beharko da, alondegia@zumaia.eus posta elektroniko helbidera mezu bat bidalita. Gehienez bi lagunentzako lekua eskatu ahal izango da. Bertaratzen direnek, haurrek ere, maskara eraman beharko dute. Aforoa murriztua denez, eta ipuina laburra izango denez (40 min.), ahalik eta heldu gutxien sartzea gomendatzen da, lehentasuna umeek izan dezaten.\nElkarrekin ipuin bidean Oxford aretoa (Alondegia)\nElkarrekin ipuin bidean ipuin kontaketa saioa ekarriko dute Nerea Ariznabarretak eta Mariano Hurtadok Zumaiara. 18:00etan izango da, Alondegiko Oxford aretoan. Hiru urtetik gorako haurrei zuzendutako ekitaldia da hau.\nAurrez izena eman beharko da, alondegia@zumaia.eus posta elektroniko helbidera mezu bat bidalita. Gehienez bi lagunentzako lekua eskatu ahal izango da. Bertaratzen direnek, haurrek ere, maskara eraman beharko dute.\nAforoa murriztua denez, eta ipuina laburra izango denez (40 min.), ahalik eta heldu gutxien sartzea gomendatzen da, lehentasuna umeek izan dezaten.


Itsas drone autonomoa sortu dute Azti eta Branka Composites enpresek – Ekonomiaren KZ\nItsas drone autonomoa sortu dute Azti eta Branka Composites enpresek\nAzti zentro teknologikoak eta Branka Composites ingeniaritza enpresak Itsasdrone izeneko itsas azalerako dronea sortu dute elkarlanean, itsasoan ikerketa gauzatzeko xedearekin. Aztik jakinarazi duenez, Itsasdrone itsas azaleraren gaineko iraupen luzeko misioak bultzatzeko drone bat da, eta gai da hainbat zeregin modu autonomoan egiteko, irrati edo satelite bidezko komunikazioa duen urrutiko kontrol automatizatu baten bidez.\nHorrela, itsas ingurunean energia berriztagarriekin % 100ean funtzionatzen du gailuak, eta zero isuriko propultsio-sistema du. Gainera, fabrikaziorako erabili den erretxinak bio jatorriko osagaien % 30 du.\nHala, droneak erabilera ugari ditu: ikerketa ozeanografiko, meteorologiko edo biologikoak egiteko eta itsas agintarien kontrol-jarduerak gauzatzeko baliatu daiteke, besteak beste. Gainera, helburuen monitorizazioa egiteko gaitasuna du.\nItsasdronek energia aurrezteko modu bat du, eta modu horretan autonomia mugagabea du, bere baitan dituen bi eguzki panelen karga nahikoa delako dronearen kontsumoa egun osoan zehar hornitzeko. Era berean, eguzki-kargarekin arazoren bat izanez gero, bateriek 3 eta 4 egun bitartean irauteko ahalmena dute, eta horrek dronea bueltan itzultzea errazten du.\n← ALOKLUB: modu arduratsu eta jasangarrian kontsumitzeko aukera\nTecnaliak hidrogenoaren ekonomia garatzeko start-upa sortu du →\nZigorrek Madrilgo aireporturako potentzia-estazioak hornituko ditu


Itzulpen espezializatuak | Elhuyar\nItzulpenak eta hizkuntza-baliabideak\nItzulpen espezializatuak egiten ditugu: maila guztietako testu zientifiko-teknikoak; testu administratiboak eta juridikoak; komunikazio-kanpainak eta publizitatea; eta webgune- eta software-lokalizazioak. Horretarako, testu tekniko eta zientifikoetan espezializatutako esperientzia handiko lantaldea daukagu. Transkribapenak eta azpititulu eleaniztunak ere egiten ditugu.\nGure lan-prozesuaren bikaintasunaren erakusgarri dira, esaterako, ziurtagiriok:\n2007an lortutako UNE-EN 15038:2006 kalitate-ziurtagiria (AENOR, Asociación Española de Normalización y Certificación).\n2016an lortutako EN ISO 17100:2015 kalitate-ziurtagiria, 2019an berritua (AENOR, Asociación Española de Normalización y Certificación)\nFormatuak: behar duzun formatuan entregatuko dizugu itzulpena.\nTestu soila nahiz maketa konplexukoa izan, zure beharretara egokituko gara.\nHizkuntzak: nagusiki euskara, gaztelania, frantsesa, ingelesa, katalana eta galegoa lantzen ditugu, baina Europako hizkuntza guztietarako itzulpen-zerbitzua ematen dugu. Europar Batasuneko nahiz kanpoko hizkuntzetako itzultzaile natiboen sare zabal bat dugu gurekin batera lanean.\nEpeak: behar duzun epean entregatuko dizugu lana.\nLana eskatzen duzunean, zeuk zehaztu dezakezu entrega-epea.\nKalitatea: hizkuntza-kalitatea bermatuko dizugu.\nGure itzultzaileek beren ama-hizkuntz(et)ara soilik itzultzen dute, eta itzulpen guztiak zuzentzaile batek gainbegiratzen ditu. Hizkuntza-kalitateko lantalde bat dugu, tartean, hiru euskaltzain urgazle, itzultzaile adituak eta terminologoak dituena. Aldian-aldian lanerako hizkuntza-irizpideak eguneratzen dituzte, urrats garrantzitsua baita hori egiten diren lanen kalitatea bermatzeko.\nJarraipena: lanaren kostua eta fase guztiak kontrolpean izango dituzu une oro.\nItzulpenFlow web-aplikazioaren bidez, aurrekontua eskatzen duzunetik itzulpena jasotzen duzun arteko fase guztiak kontrolatu ahal izango dituzu.\n943363040 (Luzp. 216)


Eibarko dendetan erosketak on-line egiteko plataforma digitala jarriko du martxan Udalak - etakitto.eus\nEibarko dendetan erosketak on-line egiteko plataforma digitala jarriko du martxan Udalak\n0 Eibar, Ekonomia, Gizartea\nEibarko Udalak, Eibar Merkataritza Gune Irekia (EMGI) elkartearekin batera, herriko merkataritza digitalizatzen laguntzeko ekimen bat jarriko du abian: Eibarko establezimenduetan erosketak on-line egiteko plataforma bat. Proiektu honekin batera, etxez etxeko salmenta zerbitzua ere jarriko da nartxan.\nProiektu digitalaz B-Lokal enpresa arduratuko da, eta plataforma urtarrilean martxan jartzea du helburu. Udalak 45. 000 euro bideratu ditu proiektura pandemiari aurre egiteko Talka Planaren barruan; horri esker, herriko merkataritza ikusgai jarri eta kontsumo-joera berrietara egokituko da.\nEkimenaren xede nagusia merkataritza-jarduera kontsumo-joera berrietara egokitzeko, digitalizaziorako tresnak eta laguntza ematea da—bereziki pandemia-egoera honetan—, bai eta eskaintzen dituzten produktuei eta zerbitzuei ikusgaitasuna ematea ere.\nAlberto Albístegui Garapen Ekonomiko, Enplegu eta Berrikuntzako zinegotziak dio ohiturak aldatu egiten direla, teknologiak aurrera egiten duela, eta horrek guztiak eragina duela jendeak bere denbora erabiltzeko eta erosteko moduan. Honela gehitu du zinegotziak: “Horregatik, plataforma horrek berehalako konexioa eskainiko du edozein bezerorekin, dagoen tokian dagoela ere. Lehen esperientzia da eta sendotuz joatea espero dugu”.\nPlataformak Eibarko merkatariak “Marketplace” baten barruan egon ahal izatea ahalbidetuko du. Digitalizazioaren aldeko apustua egin nahi duen dendak Marketplace-ren barruan saldu nahi dituen produktuak aukeratu, salmentako prezioak zehaztu eta sartu nahi dituen produktu eta zerbitzuen deskribapenak gehitu baino ez du egin beharko. Prozesuaren gainerako guztia enpresak egingo du.\nProiektuarekin bat egin eta digitalizazioaren aldeko erronkari heltzeko enpresarekin harremanetan jarri nahi duten establezimenduek —enpresa eurekin kontaktuan jarri baino lehen—, mezu bat idatz dezakete eibar@blokal.es posta elektronikoaren bidez, eta behar duten informazio guztia jasoko dute.\n« Koplariak – Korrontzi & Xabier Amuriza Coliseo antzokian hilaren 14an GO!AZEN 7.0-ren eskutik kontzertua urtarrilaren 16an »


Urteurrena ospatzeko estropada - Irutxuloko Hitza : Irutxuloko Hitza\nUrteurrena ospatzeko estropada\nUnion Artesanak 150 urte bete zituen maiatzaren 14an. Urteurrena dela eta antolatutako egitarau zabala bertan behera utzi behar izan zuten koronabirusa dela eta, baina jardunari berriro ekingo diote asteburuan. Izan ere, Donostiarra Arraun Elkarteak larunbatean antolatu duen estropadan elkartea omenduko du.\nAlberto lopez Donostiarra Arraun Elkarteko presidentea eta Alex Naya Union Artesanako diruzaina. (Argazkia: Maite Reizabal)\nArraunak Donostia hartuko du berriro larunbatean. Kaiarriba Donostiarra Arraun Elkarteak VIII. Caixabank bandera antolatu du Kontxan, Eusko Label eta Euskotren ligako hirugarrena. Baina arraunaz haratago, jardunaldiak beste protagonista bat izango du: Union Artesana. Izan ere, maiatzaren 14an 150 urte bete zituen elkarte gastronomikoak. Azken hilabeteetan, koronabirusagatik urteurreneko jarduera guztiak bertan behera utzi ondoren, larunbateko omenaldiarekin berriro ekingo diote ospakizunari.\n“Guretzat zoragarria da eta oso eskertuta gaude”, kontatu du Alex Naya Union Artesanako diruzainak. 150. urteurrena ospatzeko egitasmotan pentsatzen ari zirela, Donostiarrarengana jo zuten, eta biek adostu zuten uztaileko estropadan zerbait egitea. “Lehenengo ideia zen elkartea banderaren erdigunean izatea, hura babestuz, eta banderan Union Artesana izena gehituz”, kontatu du Alberto Lopez Donostiarrako lehendakariak. “Baina ondoren ikusi genuen ez zela posible izango, dagoeneko babesle bat baitzegoen. Beraz Union Artesana hor egon dadin beste modu bat bilatu dugu”, azaldu du Lopezek. Alegia, omenaldi bat egingo diote.\nEgitasmoa 13:00etan hasiko da, elkarte gastronomikoan egingo den bazkari batekin, non Union Artesanako bazkideak, erakundeak eta babesleak izango diren bertan. “50 pertsona inguru”, Nayaren hitzetan. Ondoren, Ciudad de San Sebastian katamaranean abiatuko dira. “Union Artesanako 30 bat bazkide estropada ikustera etorriko dira, zuzendaritzarekin eta klubeko jendearekin batera”, esan du arraun taldeko lehendakariak. Nesken zein mutilen txanda amaitu ondoren, Donostiarrako arraunlari bakoitzari Union Artesanako zapi bat emango diete, hura janzteko lehorreratzean. “Eta, batek daki, bandera edo patroien maillotak jasotzera joan beharko balira, polita da Union Artesanako zapiarekin joatea”, azpimarratu du Lopezek. Joan den asteburuan lortutako emaitzak ikusita, lehendakariaren desira egia bihurtu daiteke.\nHasiera batean, festa handiagoa egitea ere pasa zitzaien burutik, elkarte gastronomikoko diruzainak dioenez, “musika eta guzti. Baina egoera kontuan izanda ez dugu beste ezer egin nahi, jendea pilatzea ekiditeko”. Are gehiago, estropada hedabideetan eta etxetik jarraitzeko deialdia luzatu dute antolatzaileek. “Portutik, Pasealeku Berritik zein Urgulletik modu librean ibili ahal izango da, ez baita hesirik jarriko, baina ezingo dira taldeak osatu, eta horiek ekiditeko kontrolak egingo dira. Gainera, maskara erabili behar izango da”, kontatu dut Lopezek.\nProtokoloak alde batera utzita, gogoz daude: “Ilusioa egiten digu Donostiarrak, 150 urteurrena dela eta, Union Artesanari egingo dion errekonozimendu honek”, berretsi du Nayak. “Gu ere pozik gaude”, gehitu du arraun elkarteko lehendakariak.\n“Arraunak eta elkarte gastronomikoek betidanik izan dute harremana hirian”, dio Lopezek. “Oro har, arrauna herri desberdinetako arrantzale kuadrillekin hasi zen, baina ondoren, Donostian batik bat, elkarte gastronomikoek kuadrilla horien testigantza hartu zuten, azkenik kirol taldeetara pasa zen arte”, azaldu du. Zehazki, Union Artesanak ia bere sorreratik izan zuen lotura kirol honekin. 1890ean -elkarte gastronomikoa sortu zen urtean— Bilboko Klub Nautikoak estropada bat antolatu zuen, Kantauriko garaiezinak izenpean, eta Ondarroak irabazi zuen. “Pike handia izan zen, ez baitzituzten traineru guztiak gonbidatu, eta Kontxako bandera irabazi berri zuen Donostiako traineruak erronka proposatu zion Ondarroari, ikusteko bietako nor zen hobea”, kontatu du Artesanako diruzainak. Traineru hori osatzeko hainbat arraunlari fitxatu zituzten. “Irabaztekotan, saria zen duro bat, eta hilabetez egunero-egunero bazkaria elkarte gastronomiko batean. Elkarte gastronomiko hori Union Artesana izan zen. Eta, noski, Donostiak irabazi zuen estropada”, dio pozez Nayak.\nMende bat baino gehiago pasa ondoren, Donostiak tripulazio bakarra izateko nahia mahai gainean jarri zenean, “proiektua babesteko” hainbat bilera egin ziren elkartean. “Eta, kasualitatez, Alberto Goitia Donostiarrako lehen lehendakaria Union Artesanako bazkide ere bazen”. Egun, harreman estu horrek bere horretan jarraitzen du, larunbateko egitasmoak erakusten duen bezala. Are gehiago, Donostiarrako KAE-1ko traineruko arraunek hiriko hamahiru elkarte gastronomikotako armarriak daramatzate, bakoitzak bana. Besteak beste, Union Artesanarena.\nErlazionatutako edukiaUnion Artesanaren historiaren inguruko erreportajea Union Artesanaren bi bazkideri elkarrizketa


“Unibersidadea, alkartea da, gizon eta emakumeen alkartasuna”\ncreated by Gotzainaren homilia jesuiten ospakizunean, katedralean |\nAste honetan Bilbon eta Loiolan ospatzen diharduen jesuiten biltzarrean, atzo arratsaldez Eukaristia ospatu zan Santiago katedralean, on Mario Izeta Eleizbarrutiko Gotzaina buru zala. Hiru hizkuntza erabili ziran ospakizunean: ingelesa, gaztelania eta euskera. Berbaldiaren hasieran, gotzainak ondo etorria adierazo eutsen katedralean batu ziran guztiei, alkargunearen esangura azpimarratuz: “XIV. gizaldikoa da. Kostaldea zeharkatzen dauan Santiago-bidean gagoz. Gizaldiz gizaldi, makina bat erromesek zeharkatu izan dau eleiza hau apostoluaren hilobirako bidean. Ondo etorriak guztiok!”.\nGotzainagaz batera, hainbat jesuita izan da altaran, besteak beste: Arturo Sosa ordenako aita nagusia; Jose Maria Guibert Deustuko unibersidadeko errektorea, Jaime Oraa errektore ohia eta Javier Pardo probintziala. On Mario Izetak homilian adierazo ebanez, “bidea gogora ekartea baliagarri izan daiteke ospatzen dihardugun Jesusen Lagundiko unibersidadeen topaketan sakontzeko. Hainbat herrialdetatik gatoz, unibersidade bakotxa mundu bat da, bere bizitza dau, idiosinkrasia berezia, askotariko sentsibilitateak. Baina xede berak alkartzen gaitu, beren-beregi unibersidadeari dagokion xedeak: egian murgiltzen gaituan bidea alkarregaz egin, era bateko eta besteko alderdietan, formulazinoetan, unibersidadea dan eremu poliedriko eta sinfonikoan egiaren adierazpenetan sakondu”.\nOn Mario Izetak alkartea, gizon eta emakumeen alkartasuna dan unibersidadea aldarrikatu eban, esanez: “bere aniztasuna ez da oztopoa, alderantziz baino; aberastu egiten gaitu eta geure baitatik atararazo. Gizakiaren, unibersoaren, Jainkoaren egian arakatzen eta sakontzen saiatzen diran personen alkartea da. Izan be, egia hori, alkartasunean, alkartean gauzatzen danean baino ezin da ezagutu”.\nGotzainak “egia” hitzaren inguruan be jardun eban. “Gaur egungo kultura testuinguruan bitxia gertatu daiteke egiaz hitz egitea. Indarrez hedatu da ‘egia ostekoa’ kontzeptua. Uniberidearen izatasunaren benetako eta sortzezko arrazoia krisian jarten dauan kontzeptua. Hainbat eragin –eta guztiak garrantzizkoak- izan daiken kontzeptua: benetako egiarik ez dagoela adierazo leike, edo ezineskoa dala egiaren ezagutzan sakontzea edo gizakiaren ezgaitauna egia ezagutzeko. Baieztapen guzti honeek ondorio katastrofikoak dakarrez. Ez dagokit auzi hau konpontzea. Beste barik, beharbada galdera ez dagoala ondo eginda esango neuke. Pilatoren galdera: Zer da egia?, nire ustez ez da egokia. Beharbada beste era batera egin beharko litzateke: Zein da egia? Izan be Norbait, gure historian, Bera bidea, egia eta bizia dala esateko gauza izan zan”.\nIngelesez egin eban homilian, gotzainak gizartearen eta munduaren indar eraldatzaile lez aldarrikatu eban unibersidade-alkartea. “Pentsamentuaren sorkuntzak eta bere eratorpen praktikoek mundu hobearen, gizatiarragoaren, anaikorragoaren eta zuzenagoaren sustapenera eroan behar gaitue. Eta guzti hori alkarrizketaren, alkarregaz bilatzearen, errespetuaren, bakearen eta bat egitearen kulturaren bitartez burutzen da. Unibersidadea hezkuntza eremuan txertatuta dago. Eremu hori bitarteko bikain eta ezinbestekoa da gizarte eta herrien aurrerapenerako”.\nHomiliaren amaieran, on Mario Izeta gotzainak Loiolako San Inazio gure eleizbarrutiko zaindari eta Jesusen Lagundiaren sortzailea gogoratu eban: “bere bizitzako bidean, eten barik bilatu eban Jainkoaren borondatea eta kartsuki zerbitzatu eban eta gizadi osoarentzako salbamenaren alde egin. Lekukotasun bizi eta zerbitzari hau izan daitela Jainkoaren aldeko maitasun eta zerbitzu horren eta Jainkoarenganako eta anai-arrebenganako maitasunetik sortu izan diran unibersidade-erakundeen zerumuga nagusia. Eskerrik asko zuon lan bikainagaitik, zuon jarduera ebanjelizatzaileagaitik, eta mundua Jainkoaren bihotzaren arabera aldatzeko legamia izateagaitik”.\nEukaristia amaitu aurretik, Jose Maria Guibert Deustuko unibersidadeko errektoreak hitz egin eban, gotzainari bere harrera eta presentzia eskertzeko eta eskerrak emoteko, aldi berean, deanari eta katedralean batutako guztiei. Oscar Gonzalez Gasquetek beren-beregi ospakizunerako konposatutako ofertorioko kantua barriro eentzutea eskatu eban. Katedraleko Musika-kaperak interptretatu eban kantu hori eta ospakizuneko gainerako guztiak.\nSan Inazioren ereserkia abestuz emon eutsen amaiera Eukaristiari eta, ostean, klaustroan alkartu ziran guztiak.\nOn Mario Izeta gotzaina eta Arturo Sosa jesuiten aita nagusia


MySpace OpenID kode irekiko aliantzarekin bat egingo du | Consumer\nMySpace OpenID kode irekiko aliantzarekin bat egingo du\nHala, sare sozialaren erabiltzaileek identitate birtual bera har dezakete beste leku batzuetan\nMySpacek iragarri du OpenID kode irekiko aliantzarekin bat egingo duela. Horrela, komunitate birtual ezaguneko erabiltzaileek identitate bera har dezakete beste toki eta sare sozialetan, berriro erregistratu beharrik gabe.\nMaiatzean MySpacek bere profilen informazioa antzeko Interneteko beste leku batzuetan partekatzeko aukera emango ziela jakinarazi ondoren iritsi da berria.\n“Erabiltzaileei erabilgarria izango zaie MySpace-ko kontuak izatea, baita MySpace-era konektatuta ez daudenean ere” esan zuen Jim Benedetto enpresako teknologia-lehendakariordeak. “MySpace-ko lagunak nonahi eramateko gai izatea espero dugu”, esan zuen.\nOpenID kode irekiko aliantza bat da, eta, erabiltzaileek leku askotan identitate bera onartzen dutenez, ezabatu egiten du erabiltzaile izen eta profil desberdinak sortzeko beharra.\nInternautak beste leku batzuetan sar daitezke, hala nola Plaxo kontaktu-basean, MySpace-ko kontuak erabiliz. Hala ere, ezin izango dute MySpace OpenID erabili Yahoo!-n sartzeko. Yahoo! Openid-eko kide ere bada MySpace, biak baitira “hornitzaile” eta ez “menpeko bazkide”, zehaztu zuen Benedettok, eta MySpacek ere mendekotasuna duen bazkide bilakatzea nahi duela esan zuen.\nHornitzaileek OpenID erregistro berriak sor ditzakete. Baina menpeko bazkideek beste leku batzuetako Openid-eko kideak onar ditzakete.\nHalaber, aipatzekoa da MySpacek bi gune berri gehitu dituela: Flixster film-komunitatea eta Eventful ekitaldi-gunea.\nerabiltzaileak guneak kode irekiko aliantza myspace-eu openid-eu


mobilizazioak | Murrizketarik Ez\nPosts tagged ‘mobilizazioak’\nPentsio erreformaren “lapurreta” salatzeko, kalera irteteko deia egin dute\nIturria: Berria.info – 2013/10/14\nSindikatu eta eragile sozialak biltzen dituen Gune plataformak larunbaterako lau manifestazio deitu ditu Hego Euskal Herriko hiriburuetan.\nPentsioen erreforma onartzea saihestu, eta hala izango ez balitz, Eusko Jaurlaritzari bere ondorioei aurre egin diezaiola eskatu. Helburu horrekin, larunbat honetan Iruñe, Donostia, Gasteiz eta Bilboko kaleak betetzeko deia egin dio euskal gizarteari Gune plataformak —sindikatu eta gizarte erakundeek osatzen dute—. Adolfo Muñoz ELAko idazkari nagusiak argi esan du zergatik: “Iruzur handi bat egiten ari dira, eta dena langileak eta pentsiodunak gero eta pobreago izan daitezen. Dirua gure poltsikotik finantza botereetara eramaten dute”. Horregatik, elite ekonomikoa ala gizartea aukeratu behar dutela ohartarazi die Ainhoa Etxaide LABeko idazkari nagusiak. Izan ere, pentsio erreformarekin 32.000 milioi euro aurreztu gura ditu Espainiako Gobernuak, “eta hor dago arazoa, aurreztu terminoan”. “Diru hori kendu egingo zaigu, eta bankuei eman”, esan du. Horregatik, sistema publikoa bideraezina dela esaten dela dioten mezuei erantzuna eman die: “Bideraezina politika hori da”.\nHalako erreforma bat aurrera atera ahal izateko, “ezjakintasun soziala” ezinbestekoa da, Muñozen arabera. “Denek ontzat ematen dute Madrilek egiten duena”. Eta hori da, hain zuzen ere, Eusko Jaurlaritzari eta Nafarroako Gobernuari eskatu diotena: gauza ezberdinak egitea. “Pentsio guztiek egingo dute behera, prekarietatea igoz. Alde horretatik, ezin dira beste aldera begira egon”, esan du Etxaidek. Eta nola aurre egin pentsioen erreformari? Aberastasuna banatuz. “Alternatiba badago, eta bidea zabaldu behar zaio”. Eta hori mobilizazioaren bidez lortzen delako, kalera ateratzeko deia berretsi dute eragile sindikal eta sozialek.\nEtiquetas: ELA, GUNE, LAB, mobilizazioak, MURRIZKETARIK EZ, Pentsioak\nAstebeterako lanuztera deitu du bere kabuz ELAk metalgintzan\nIturria: berria.info – 2013/06/11\nAraba, Bizkai eta Gipuzkoan legeztatu du ekainaren 17tik 21erako greba, lan akordiorik ez duten enpresetako langileentzat\nEnpresa txiki eta ertainetan lan erreforma indargabetzeko itunak nahi ditu sindikatuak\nAstebeterako greba deialdia legeztatzea erabaki du ELA sindikatuak metalgintzako sektorean. Lanuzteak Araban, Bizkaian eta Gipuzkoan egingo dira. Nafarroan, berriz, egun horietan mobilizazioak antolatuko ditu sindikatuak. Deialdia bere kabuz egin du ELAk, eta ez du, oraingoz, beste sindikatuen atxikipenik lortu.\nIragarria zuen ELAk ekainaren 17 eta 21 bitartean «greba, mobilizazio eta sentsibilizazio» astea antolatzeko asmoa. Atzo, iragarpen hori deialdi ofizial bihurtu zuen metalgintza sektorerako. Hori bai, deialdia soilik egin zaie gutxieneko edukiak bermatzen dituen itun bat indarrean ez duten enpresetako langileei.\nEgun osoko lanuztea egiteko ados jarri ziren sindikatu guztiak Gipuzkoan, joan den maiatzaren 24an. Haatik, sektoreko negoziazioak blokeatuta segitzen du herrialde horretan, eta baita Araban eta Bizkaian ere. Egoera hori ikusirik, ELA, LAB, CCOO eta UGTk ez dute lortu mobilizazio egutegi bateratu batekin aurrera egiteko adostasunik. ELAk nabarmendu du ekainaren 17an greba abiatzeko ezin zela gehiago atzeratu legeak eskatutako epeen barruan egoteko.\nBi aukera defendatu dituzte sindikatuek. ELAk egin duen astebeteko deialdiaren ordez, bestelako egutegi bat proposatu zuen LABek. Sindikatu horrek hiru eguneko greba planteatu zuen Gipuzkoan, bi egunekoa Bizkaian, eta bat orokorra hiru herrialdeetan. Parte hartu behar duten enpresen izaeran ere ez datoz bat ELA eta LAB. Izan ere, LABek uste du lanuzte orokorra sektoreko enpresa guztiei egin behar zaiela, eta ez soilik indarrean akordiorik ez dutenei.\nMobilizazioak adosteko aukerarik egon ez bada ere, akordioren bat lortzeko atea irekita utzi dute sindikatu guztiek. Grebaren aurkezpenean, metalgintzako langileen eta negoziazio kolektiboaren alde elkarlana sustatzeko borondatea adierazi zuten ELAko ordezkariek; bereziki, LABekin.\nMetalgintzako lanuztearen bidez, helburu bikoitza lortu nahi dute ELAko sektoreko ordezkariek: «Rajoyren basakeria erreformaren aurkako klausulak dituzten enpresa itunen bidez gelditzea eta patronalari herrialdeko itunetan duen jarreran amore emanaraztea». Deialdia Donostian aurkeztu zuten sektoreko arduradunek: Iñaki Arrieta (Bizkaia), Jose Luis Vidal (Gipuzkoa) eta Gustavo Lopez de Armentia (Araba).\nHerrialdeko sektore itunak ez aurrera ez atzera daudenez, enpresaz enpresako akordioak lortzen saiatu da ELA. Aukera hori gutxiestea egotzi die beste sindikatuei, gainera. «Ez dugu ulertzen zergatik ukatzen dioten beste sindikatuek enpresako negoziazioari gatazkarako tresna eta langileentzako berme gisa duen izaera».\nLan ildo horri eutsiko dio ELAk aurrerantzean ere. Orain, ahalegin berezia egin nahi dute enpresa txiki eta ertainetan ere lan erreformaren efektuei aurre egiteko itunak lortzen saiatzeko. Bide horretan oraingoz metalgintzako 60 enpresetan erreformaren aurkako klausulak negoziatu eta sinatzea lortu direla azpimarratu du.\nELAk baztertu egin du Araba Borrokan-en manifestazioan egotea\nNegoziazio kolektiboaren defentsan, manifestaziora deitu dute Araba Borrokan plataformako taldeek datorren larunbaterako. Egitasmo horretan parte hartzen dute herrialdeko sindikatu gehienek —ELAk izan ezik— eta hainbat gizarte taldek. ELAk baztertu egin zuen mobilizazioan parte-hartzea. ELAk plataformari exijitu dio argitzeko zer iritzi duen Espainian CCOOk eta UGTk patronalarekin sinatu dituzten akordioen inguruan. Esaterako, itunen ultraaktibitatea luzatzearen ordez derrigorrezko arbitratzea ezartzea ontzat jo duena. Maiatzaren 30eko grebari buruz ere deus ez esatea salatu du. ELAren irudiko, «ezinbestekoa da batasun baten helburu zehatzak finkatzea».\nEtiquetas: ELA, greba, mobilizazioak\n2009tik, 2013ra gehiengo sindikalak betetako greba orokorren laburpena\nEtiquetas: #m30greba, greba orokorra, mobilizazioak, murrizketak, MURRIZKETARIK EZ


POTTOKA ARRAZAKO GIPUZKOAKO VI. TXAPELKETA MORFOLOGIKOA..\nHasiera >> Albisteak >> POTTOKA ARRAZAKO GIPUZKOAKO VI. TXAPELKETA MORFOLOGIKOA.\nDatorren igandean, Urriak 11, Ormaiztegin Pottoka Arrazako Gipuzkoako VI. Txapelketa morfologikoa ospatuko da.\nDatorren igandean, Urriak 11, Ormaiztegin goizeko 11etatik aurrera Pottoka Arrazako Gipuzkoako VI. Txapelketa morfologikoa ospatuko da.\nOrmaiztegiko Udalak egun horretarako antolatzen duen "ARRASTOAK" bertako arrazen erakusketaren barruan ospatuko da Txapelketa hau.\nTxapelketan Gipuzkoako Pottokazaleen Elkarteko 9 kideen 32 Pottokak parte hartuko dute eta lau ataletan banatuko dira:\n1goa 3 URTETIK GORAKO ZALDIAK 5\n2. 3 URTETIK GORAKO BEHORRAK 13\n3. 6 ETA 36 HILABETE ARTEKO BEHOKAK 9\n4. 6 ETA 36 HILABETE ARTEKO ZALDIKOAK 5\nEgun horretan animaliak aztertzen ibiliko diren epaileak, atal bakoitzean Pottoka arrazako ezaugarriak hobeto betetzen dituzten hiru animaliak aukeratu beharko dituzte.\nGoizean zehar, umeak Pottoka gainean ibiltzeko aukera izango dute eta Pottokak era naturalean hezitzeko zein aukera dauden Vanesa Ugarteren eskutik ezagutzeko aukera ere izango da.\nARRASTOAK 2009KO ERASKUKETAREN EGITARAUA


(«Turkiar Inperio» orritik birbideratua)\nIslam suni eta beste gutxiengo batzuk.\nLehen Errepublikoa Helenikoa\nAlbaniako Gobernu Probisionala\nOtomandar Inperioa, 1683.\nSeljuk etxea turkiarren adar bat zen, IX. mendean Kaspiar Itsaso eta Aral itsasoaren iparraldean kokatuta zegoena. X. mendean, seljukarrak mendebaldera mugitzen hasi ziren, Anatolia aldera. Manzikert (Malazgirt) batailaren ostean, tribu horiek hortxe finkatu ziren 1071n. Horren ondorioz, Anatoliako seljuk sultanerria osatu zen, Asiako erdialdea bereganatuta zeukan seljuk inperioaren adar independentea. 1243an, seljukar armadak mongoldarrek garaitu eta suntsitu zituzten. Astiro, inperioa desegin zen. Kinka horretan, Osman (edo Otman) I.a buru zuen turkiar estatua garatu zen, Otomandar Inperioa eratu arte, seljukar eta bizantziarren hutsunea betetzeko. Osman izenetik eratorria da estatuaren izena beraz.\nXVI. eta XVII. mendeetan, munduko estaturik boteretsuenetakoa izan zen: Balkanetan zehar aurrera egin zuen, Vienako ateetaraino; mendean zituen Itsaso Beltzaren iparralde-ekialdeak; hego-ekialdetik, Yemen eta Persiar golkoraino hedatzen zen; eta mendebaldean, Aljeriaren mendebalderaino.\nLehen Mundu Gerran Erdialdeko Inperioen alde sartu zirenez, galtzaileak izan ziren bukaeran. Gerra denboran eta ondoren, gutxi gorabehera 1,5 milioi armeniar hilarazi zituen Turkiako Gobernuak, armeniar genozidioan. Sarraski handiak egin zituzten, orobat, inperioko beste kristau gutxiengo batzuen aurka: asiriarren eta otomandar greziarren aurka, alegia. Mudrosko armistizioaren ondoren (1918ko urriaren 30a), Aliatuek Otomandar Inperioaren lurraldeak banatu zituzten, Sèvresko Itunaren bidez. eta turkiar gehiengoa zuen lurraldea Turkia bihurtu zen.\n↑ a b Euskaltzaindia Anatoliako eta Hego Kaukasoko toponimia.. Berez, Ate Gorena otomandar gobernua izendatzeko erabiltzen zen, sultanaren jauregian kanpotarrentzat irekita zegoen ate bakarra baitzen, eta, hedaduraz, inperio osoa izendatzeko.\nWikimedia Commonsen badira fitxategi gehiago, gai hau dutenak: Otomandar Inperioa\nAzken aldaketa 15 uztaila 2019(e)an, 08:26(e)tan


Programak | euskalpen\nPEN International-ek lan egiten du batzordeen bidez, lau batzorderekin bereziki: WIPC (Writers in Prison Committee), TaLRC (Translations and Linguistic Rights Committee), WfPC (Writers for Peace Committee) eta IPWWC (International PEN Women Writers Committee).\nHorretaz gain, PENek lan egiten du ICORN erakundearekin (International Cities of Refuge Network), idazle jazarrien beharrizanei eusteko, eta PEN Fund (PEN Funtsa) sortua dauka, baliabideak lortzeko.\nIdazle Jazarrien aldeko Batzordea\nGiza eskubideen aldeko hainbat erakunderekin elkarlanean aritzen da, baita PEN Zentroekin ere, preso egon edo jazarpena nozitzen duten idazleen kasuak batu eta zabaltzeko asmoz.\nPEN Zentroek idazle horiek babespean hartzen dituzte, eta laguntza eskaintzen diete apelazioak egiteko zein liburuak edo botikak bidaltzen ere.\nAzaroaren 15a da Idazle Presoen Nazioarteko Eguna, eta egun horretan mundu osoko Zentroetan ekintza bereziak antolatzen dira, preso dauden idazleei laguntzeko asmoz.\nBere jatorria da Idazleen Nazioarteko Parlamentuak 1994an sortu zuen INCA (International Network of Cities of Asylum) izeneko erakundea. Stavanger (Norvegia) hirian kokatuta dago eta, PEN zentruen laguntzaz, idazle jazarriei egoitza eta baliabideak ematen dizkie munduko edozein herrialdetan bizi daitezen.\nHiri hauen arteko sareari esker idazleak bi urte eman ditzake hiri batean eta ondoren beste hiri batera joan, jazarpen egoerak iraunez gero.\nItzulpenaren eta Hizkuntza Eskubideen Batzordea\nHizkuntza gutxituetan egindako literatura beste hizkuntzetara itzultzeko baliabideak eskaintzeaz gain, hizkuntza txikien arteko itzulpenak ere sustatzen ditu.\nEstaturik gabeko hizkuntzen defentsan ere aritzen da eta proposatu du Nazio Batuen Giza Eskubideen Aitorpen Unibertsalari artikulu berria gehitzeko:\n"Pertsona orok du eskubidea berea den hizkuntza edo berak aukeratu duen komunitateko edo gutxiengoaren hizkuntza erabiltzeko, ahoz zein idatziz, eta Estatuko edozein egintza publiko eta ofizialetan egin ahal izango du".\nOtsailaren 21ean ospatzen da Mother Tongue nazioarteko eguna.\nErbehereetan kokatutako onegintzarako elkartea da, eta bere lana da preso egon edo jazarpena nozitzen duten idazleei laguntza praktikoa eskaintzea\nIdazle Jazarrien beharrizanak betetzeko sortu du Funtsa PEN Internationalek eta, bararen bidez, baliabideak lortzeko.\nBakearen aldeko Idazleen Batzordea\nBatzorde honetako kideak Bled-en (Eslovenia) biltzen dira urtero, munduko elkarbizitza baketsua-ren aldeko lana idazleek nola egin dezaketen aztertzeko.\nMartxoaren 3an da Bakearen Aldeko Idazleen Eguna eta, honen karira, hainbat ekitaldi antolatzen dira urtero.\nInternational PENeko Emakume Idazleen Batzordea\nBatzorde honek, emakumeen literatur lanak sustatu, emakume idazleen arteko harremanak bultzatu eta haien literatur lanak itzuli eta plazaratu nahi ditu.\nHalaber, Batzordearen xedetariko bat da herrialde industrializatutako emakumeen eta garapen-bidean dauden herrialdeetakoen arteko ezberdinatsunak gutxitzea eta, horretarako, batzuen eta besteen baliabideak banatzeko ahalegina egiten du.\nMartxoaren 8an, Emakume Langilearen Nazioarteko Egunean, ekimenak burutzen ditu emakume idazleen ikusgarritasun eza gutxitzeko eta beraien lana ezagutzera emateko.


Bizkaiko Gatzaren Matxinada izan zen Aro Modernoan zergen kontra sortu zen mugimendu nagusia, bai iraupenez (1631ko irailetik 1634ko maiatzera), bai herriaren errebindikazioaren konplexutasunez, zeren eta, eskari ekonomikoak gainditurik, aginpide politikoari ere zegozkionak zerikusi handia izan baitzuten. Mende-hasieratik zalaparta handia zegoen Bizkaiko gizartean. 1601ean, Milioien Zerga ezarri nahiak —ordu arte euskal probintziek ez zuten zerga hori ordaindu beharrik izan—, herri-matxinada bat sorrarazi zuen Bizkaian. Handik sei urtera, 1607ko abenduan, “taldekatu” zeritzenek iskanbila handia sortu zuten Bilbon. Antonio de Bilbao sindiku prokuradoreak 15 eskulangile salatu zituen (margolariak, eskudelgileak, jostunak, sokagileak, etab.).\nIzan ere, denboraren buruan gatazka hori gatazka politiko bihurtu zen. Bizkaiko Batzar Nagusiek berek hautsi egin zituzten Bizkaiko forutasunaren zutabeak. Gogoratzekoa da euskal probintziak zergetatik salbuetsitako eremua zirela, aduana-erregimen berezia zutela alegia, eta, beraz, bizkaitarrek inongo zergarik ordaindu gabe inporta eta esporta zitzaketela salgaiak.\nOlivaresek erabaki zuen bi ahoko politika egitea, alegia, aldi berean zaintzea Bizkaiko jaurerriaren interesak eta erregearenak.\nNolanahi ere, itxuraz bare baina lehertu beharrean egon zen giroa 1634ko udaberria arte. Azkenean, erregeak amore eman zien apirilean Bizkaiko Jaurerriko eskakizunei; hitz eman zuen beraz foruak beteko zituela, eta kenduko zuela gatza saltzeko debekua. Baina indarkeria erabili zuen aldi berean. 1634ko apirilaren 20an sartu ziren Bilbon erregearen soldaduak, Juan Alonso Idiakez gipuzkoarra, Ciudad Realeko dukea, buru zutela, matxinada hartako buruzagi nabarmenenak hiltzeko aginduarekin. Azkenean, erregeak bizia barkatu zien matxinadan parte hartu zutenei, atzerritarrei eta hamabi bizkaitarri izan ezik, gehienak bilbotarrak izaki, Idiakezek hil zituen seiak, besteak beste.\n↑ www.puntubi.com: 1633-34ko gatzaren matxinada Bilbon\n↑ www.bizkaie.biz: Gatzaren matxinadea\nOrriaren azken aldaketa: 16 ekaina 2019, 20:08.


Siriako armadaren hemezortzi posturi eraso die Israelek, Deir ez-Zor probintzian. AEBen laguntza izan duela esan du ezkutuko iturri batek.\nIsraelgo armada, Golango gain okupatuan. ATEF SAFADI / EFE Tamaina handiagoan ikusi\nAzken asteetan Israelek Sirian egin dituen erasoek jarraipena izan dute, baina gaurkoa ez da aurrekoen segida hutsa izan. Aitzitik, Siriako lurretan azken urteetan egindako eraso gogorrena eta hilgarriena izan da Israelgo armadak gauzatutakoa.\nBaxar al-Assaden armadaren eta haren aliatuen aurkako erasoa izan da, eta, hein bereran, Iranek Sirian duen indarraren aurkakoa. Iranen babespeko miliziano xiiten aurkako presioa areagotu du Tel Avivek, eta mehatxutzat ikusten du Siria ekialdean duten presentzia. Indar xiitek kontrolatutako Libano eta Iran arteko pasabide bat ahal den moduan eragozten saiatuko dela adierazia du Israelgo Gobernuak, eta argudio horren pean erasoak gogortu ditu. Horren erakusle da gaur gertatutakoa. Gutxienez 57 lagun hil ditu Israelek, Erresuma Batutik jarduten duen Siriarako Giza Eskubideen Behatokiak jakinarazi duenez —hasieran, hildakoak 40 izan zirela esan zuen erakundeak, baina kopurua igo egin zuen ordu gutxitara—, eta miliziano xiitak izan dira horietako gehienak. Zaurituak ere dozenaka izan dira.\nIsraelgo hegazkin militarrek Deir ez-Zor probintzian Siriako armadak kontrolatutako hemezortzi gune militar bonbardatu ditu. Deir ez-Zor hirian izan da hildako gehien, 26, eta Al-Bukamal eta Al-Mayadin herrietan hamabost eta hamasei lagun hil dituzte; denak ere, Iranen babespeko milizianoak, erakundearen arabera. Hezbollah milizia xiitako soldaduak eta Iranen aliatu diren beste zenbait miliziatako kideak hildakoen artean daudela ere esan du.\nArma biltegien eta Siriako armadaren kontrolpeko puntuen aurkako erasoa izan dela adierazi du behatokiak, eta Abu Kamal eskualdeko zenbait puntu ere bonbardatu dituela Israelek, Siriaren eta Iraken arteko mugan. Dozenaka lagun hiltzeaz gain, erasoaren ondorioz Siriako armadaren armamentua, arma biltegiak, munizioa eta makineria ere suntsituta geratu direla zehaztu du. «Armada siriarraren, Hezbollahren eta indar iraniarren armak» izan dituzte jo puntuan erasoa egiterakoan, gobernuz kanpoko erakundearen esanetan.\nSiriako Sana albiste agentziak ere eman du bonbardaketaren berri, eta Israel egin du erantzule, baina ez du hildakoen kopurua aipatu.\nAEBak ere zipriztindu ditu erasoak. Israelek AEBetako inteligentzia zerbitzuaren laguntza izan dutela adierazi du halako zerbitzuetan jarduten duen funtzionario batek, bere identitatea ezkutatuta, The Associated Press berri agentziaren bidez. AEBek erasoaren berri zutela esan du funtzionario horrek, eta kooperazioan jardun dutela bi herrialdeek, Sirian eraso beharreko helburu militarrak zehazten.\nFuntzionario horrek emandako informazioaren arabera, oliobide baten barruko zenbait biltegi zituen jomugan erasoak: Iranen armak biltzeko erabiltzen ziren. Gaineratu du Iranen programa nuklearrerako baliagarriak diren osagaiak bideratzeko ere erabiltzen dituztela biltegi horiek. Operazioa Mike Pompeo AEBetako Estatu idazkariaren eta Yossi Cohen Mossad Israelgo zerbitzu sekretuen buruak elkarrekin antolatu zutela ere esan du, eta, horretarako, bilera bat izan zutela astelehenean Washingtoneko kafetegi batean.\nKarguaren azken egunetan da Pompeo, baina ez horregatik geldirik, eta Joe Biden AEBetako presidente hautatuaren agintaldiaren hasiera baldintzatu dezaketen zenbait erabaki hartzen ari da, azken egunotan. AEBen atzerriko politiketan eta herrialdeak Iranekin duen harreman diplomatiko zailean eragina izan dezakete Israelen xiiten aurkako oldarraldiak nahiz AEBek Yemengo huti mugimendu xiita «talde terrorista» izendatu izanak.\nIsraelek hiru asteko tartean egin duen laugarren bonbardaketa izan da gaurkoa, eta urte honetako bigarrena. Iragan ostegunean, Siria hegoaldeko zenbait puntutara misilak jaurti zituen, orduan ere Al-Assaden armadaren eta haren aliatuen aurka. 11 lagun hil eta beste 11 zauritu ziren.\nEkialderago jo zdu gaur Israelek. Siriak Irakekin muga egiten du han, eta bertan dago Deir ez-Zor probintzia, basamortua nagusi den inguru batean. AEBetako soldaduek kontrolatzen dute bi herrialde horien arteko errepidea, miliziano suniten laguntzarekin, baina, AEBak beren tropak pixkanaka erretiratzen ari dira inguru horretatik, eta hura Iranen gotorleku bilakatuko ote den beldur da Tel Aviv.\nEstatu Islamikoak ere sartua du muturra inguruaren gaineko kontrola lortzeko borroka horretan. Sirian izan zuen azken eremu kontrolatua izan zen Deir ez-Zor talde islamistarentzat, baina 2017an haren jabe egin zen Siriako armada, tropa errusiarrek lagunduta. Estatu Islamikoaren itzala handia da probintzia horretan oraindik, hala ere, eta indarra hartzeko imintzioak egin ditu azkenaldian. Jihadistek Siriako armadaren eta haren aliatuen aurkako zenbait eraso egin dituzte azken urtean, eta urte berriarekin ere izan dira halakoak. Iragan asteburuan, esaterako, miliziano xiitei eraso egin zieten.


Hemen zaude: Prentsa-oharrak\nErtzaintzak kamioietako gas kutsatzaileak murrizten dituen sistema manipulatzeko beste metodo bat hauteman du\nGipuzkoako trafikoko agenteek hauteman zuten joan den asteko garraioaren kontrol batean kamioietako Adblue dispositiboa manipulatzeko metodo berri eta sofistikatu bat. Adblue gehigarri likido bat da, eta urea eta ur nahasketa batekin ibilgailuek ingurumenera isurtzen dituzten partikula kutsatzaileak disolbatzen ditu. Trafikoko adituek azkena hauteman duten “tranpan” softwarea manipulatzen da, eta horrek zaildu egiten du hautematea.\nBi gidari atxilotu eta beste 8 ikertu dituzte asteburuan alkoholaren edo drogen eraginpean gidatzeagatik\nGuztira bi gidari atxilotu dituzte asteburuan zehar Euskadiko errepideetan, alkoholdun edarien edo drogen eraginpean gidatzeagatik. Beste zortziri, berriz, Bide Segurtasunaren aurkako delitu bat egotzi diete arrazoi berberagatik.


Arabatik: Primer paso\nNi ez naiz EAJkoa, ez naiz EAEko biztanlea eta Aralarri eta NaBairi eman diot bozka hondarreko hauteskundetan. Baina gauza bat erranen dizuet: Aukera gutxi ikusten dizkiot Ibarretxeren bide orriari zuen komentarioak irakurritak eta zuen arteko ika mika garratz eta penagarri hoiek ikusita. Ezin izango nuke bozka baliozko kontsulta horretan, baina zin dagizut aintzinera joko balu, halakoak eta bi eginen nituzkela Ibarretxe eta EAJren alde. Ez nuen inoiz pentsatuko horrelakorik erranen nukeela, baina egia da eta bihotz biotzez ari natzaizue. Animo eta aintzina!\n21 abril, 2008 21:20


[Sakonean] Arkotxa lotu zuen Pasioa | Geuria\n1965ean Arkotxako auzotarrak elkartzeko helburua bere gain hartu zuen Flavio Bujanda abadeak. Garai hartan Praderenako eta Dinamitako langileek ez zuten elkarren berri izaten. Bakoitzak berea, Jaingokoaren legea\nIndustria sektorea Zaratamoren bihotzean izan da. Alde batetik, Pradera Hermanos enpresa 1838. urtean sortu zuten Benito eta Gregorio Pradera Maguregui anaiek. Ibaizabal ibaiaren ertzean kokaturik garatu zuten burdingorriaren fundizioa. Bestetik, La Dinamita deritzona 1872. urtean errotu zen Santa Marina mendiaren hego-magalean eta 1880ko hamarkadaren hasieran Galdakaoko Zuhatzu tren-geltoki ondora lekualdatu zuten, Pagatza mendian. Enpresa honek izen aldaketa ugari izan ditu eta egun Explosivos Rio Tinto izenez ezagutzen dugu. Bi komunitate horiek, nahiz eta Arkotxa auzoaren eremu berdinean egon, ez zuten elkarrekin harremanik: “Elkarri bizkarra ematen zioten bi errealitate ziren, hartu-emanik gabe”, dio Jon Ajuria Zaratamoko alkateak.\nUrteak joan eta urteak etorri, egoerak ez zuen onera egin, baina 1965ean haize berriak etorri ziren Arkotxara. Urte hartako abuztuaren 8an heldu zen Flavio Bujanda Jauregui (Bilbo, 1922-2006) abadea eta Arkotxako erretore izendatu zuten. Auzoko egoera sozialaren diagnosia eta auzoko alderdi desberdinak batzeko lehen neurriak hartu zituen Bujandak. Horiek guztiak Aste Santua bizi, besteek bizi dezaten liburuan jasotzen dira, Arkotxako Pasio Bizidunaren 50. urteurrenean Zaratamoko Udalak eta Bizkaiko Foru Aldundiak argitaratu duten horretan. Jon Penchek idatzi du liburua eta honakoa dio Bujandari buruz: “Ideia asko zituen gizona, oso irekia, aire berriak eta modernoak zituen, baita gizarte kezka ugari ere”.\nDon Flaviok bere abadetza hasi zuenean aurkitutako Arkotxako auzoa ez zen inolaz ere herri homogeneoa, eta are gutxiago herri batua. Jon Penchek honakoa biltzen du liburuan: “Lehenengoko bereizketa garrantzitsua geografikoa izan zen: Dinamitako langileen etxeak mendiaren magal aldapatsuan aurkitzen ziren, Pradera Hermanos langileenak beheko aldean, eta Arkotxatik hurbil dagoen Basauriko auzoa den Etxerrekoenak San Vicente elizatik ehundaka metrora. Bigarrena, auzo bakoitzaren sorrerari buruzko desberdintasun argia zegoen, batez ere Dinamita eta Praderenako etxeei zegokienez, lehenengoetan Espainiako beste alde batzuetatik etorritakoak zeudelako, eta bigarrenak herrikoak bertakoak zirelako gehienak. Hirugarrenez, eta lehen esandakoagatik, ez zegoen inolako erlaziorik Arkotxako gune bien artean, bizitza guztiz desberdinak egiten zituztelako. Helduen lanetan ez zegoen inolako interakziorik lantegi ezberdinetan egiten zutelako lan, ezta umeen artean ere, eskolak ere desberdinak zirelako. Horrek guztiak auzoko gazteen artean tirabirak sortzen zituen. Ez gara ekintza bortitzez ari, auzo ezberdinetakoak izanik garai hartan sortzen zen lehiari buruz baizik. Elkarrizketatuek harri-borrokak kontatu dizkigute, tiragomen erabilera, makilak eta auzoko onena nor zen jakiteko futbol partidak ere bai. Marcial Simarrok esaten zuen bezala, hiru auzo zeuden: Dinamita, Fango eta Etxerre, eta bakoitzarentzako bere auzoa zen onena”.\nFlavio Bujanda egoera horretaz jabetu eta konpontzeko asmoarekin hasi zen lanean “behar zituen baliabideak erabiliz”. Elizako bizitzari bultzada bat eman gura zion gazteenak hurbiltzeko helburuarekin.\nLehenik eta behin, Gazte Klub bat eratu zuen. San Vicente elizako azpiko lokal bat gorde zuen horretarako: zinema txiki bat zegoen bertan, eta filmak ikusteaz gain, antzerkiak egin edota abestu egiten zuten bertara gerturatzen ziren gazteek. Finean, Arkotxako eremuetako gazteak batzartzeko lekua apaindu zuen. Kontuan izan, 60. hamarkada hartan –Frankismoan, alegia- biltzeko eskubidea erabat murriztuta zegoela, eta are gehiago neskak eta mutilak batera egotea genero errepresioagatik. Hala ere, Bujandak aurrera egin zuen ekimenarekin eta 1968ko martxoaren 19an zabaldu zuen Arkotxako Gazte Kluba.\nGazteek eurek kudeatzen zuten lokala eta eurek erabakitako ekintzak jorratzen zituzten bertan, hala nola, txangoak, hitzaldiak eta eztabaidak, baina politika kontuak debekatuta zeuden. Liburuaren arabera, Nicolás Yébenes herritarra zen buru-belarri aritzen zenetakoa. Berak proposatzen zituen berba egiteko gaiak, besteak beste, sexualitatea eta musika. Horiek horrela, Arkotxako Gazte Kluba ezaguna bihurtu zen inguruan, ahoz aho zabaldu zen, eskualdeko gazte asko ere bertara hurbiltzea lortu zuen arte.\nGazte Klubaz gain, parrokiko bizitza dinamizatzeko beste jarduera batzuk martxan jarri zituen Bujandak, Don Flavio ezizenez ezagunagoa. Alde batetik, Errege Eguneko kabalgata antolatu zuen, liburuan Manoli Mellado auzotarrak gogoratzen duen bezala. Era berean, hiru talde sortu zituen Don Flaviok: Jacinto Batizek nagusien taldea zeraman, Nicolás Yébenesek gazteen taldea koordinatzen zuen eta umeentzat katekesi klaseak eskaintzen zituen Bilboko katekista talde batek.\nNahiz eta abadeak egindako jarduera hauek guztiak elizako bizitza dinamizatzea lortu, auzoko gazteak lotzeko emaitza ez zen hain ona izan. Izan ere, Klubean Dinamitako gazteak ziren gehiengoa, auzoko beste lekutakoak oso gutxi izanik. Banaketak eta elkar ez ezagutzeak jarraitzen zuen, beraz, beste aukera batzuk bilatu behar izan zituen Bujandak.\nPasio bizidunaren jatorria\n1968ko Pasio Biziduna :: Aste Santua bizi, besteek bizi dezaten liburua\nNicolás Yébenes, Agustin Ibarretxe, Antonio Vargas eta Flavio Bujandaren artean Aste Santuko Pasio Biziduna egitea erabaki zuten. Zorte onekoak eurak! Baldintza bereziek bat egin zuten hori lortzeko. Alde batetik, Don Flaviok Balmasedako antzezpena oso ondo ezagutzen zuen, izan ere, Arangurenen aritu zen abade, Enkarterriko udalerritik gertu. Beste alde batetik, Ibarretxe, marista-ordena utzi eta 1967an Zaratamora itzuli zen. Horrek ere Balmasedako Pasio Bizia ondo ezagutzen zuen. Hirugarrenez, Yébenes oso kezkatuta zegoen auzoko egoeraz eta ziur zegoen Pasio Bizidunera Gazte Klubera baino jende gehiago animatuko zela. Azkenik, Arkotxako San Vicente elizako azpiko aldean zegoen lokalean antzerkia egiten zuten Francisco Valle kide zela, interes handia izan zuten.\nHoriek horrela, elizako Klubeko gazteek, 1968ko Errege kabalgataren arrakasta ikusita, Pasio Bizidunaren errepresentazioa egitea proposatu zioten Bujandari. Liburuak dioenez, hasieran ez zuen ideia gustuko izan, agian beldurturik, elizgizon batentzako kontu serioa zena ez zuelako parodia bihurtu gura. Hala ere, Arkotxako gazteen gogoa abadearen trabak baino handiagoa zen. Don Flavioren oniritzia jaso arte, auzoko Margariren eta Soleren tabernetan entseiatzen hasi ziren. Frankismoan, gazte talde bat tabernetan elkartzea Pasio Biziduna antzeztea baino arriskutsuagoa zela iritzi zion Bujandak, eta egitsmoarekin aurrera egitea erabaki zuen.\nPasio Bizidunaren ideia lau haizeetara zabaldu zen eta albisteak berehala piztu zuen bertan parte hartzeko grina. Batez ere, Praderenako gazteen artean; ordura arte bertako auzotarrek apenas parte hartzen zuten elizako Gazte Klubeko ekintzetan. Hortaz, beste jarduerek ez bezala, auzoko eremu guztiak batzea lortu zuen Pasio Bizidunak.\nYébenes eta Ibarretxe izan ziren Arkotxako Pasio Biziaren lehen zuzendari artistikoak. Dinamitako eta Praderenako gazteen arteko harremana estutzeko helburuarekin, Praderenako auzotarra zen Francisco Valle aukeratu zuten lehendabiziko Kristoa izateko eta Ama Birjina moduan Dinamitako Manoli Mellado izan zen.\nLehen Kristo eta Ama Birjina (1968) :: Aste Santua bizi, besteek bizi dezaten liburua\nDon Flaviok Pradera Hermanos enpresaren laguntza jaso zuen eta bertako arotzek, dohainik, eraiki zituzten errepresentaziorako oholtzak. Yébenesen esanetan, lehenengo antzezpena katarsi hutsa izan zen eurentzat. Hala ere, poza handia izan zen, haiek guztiek auzo berekoak zirela onartu baitzuten behingoz. Jatorri ezberdinetako jendea batzea lortu zuen Pasio Bizidunak, egun egiten duen modura. Orduko elizgizonek lortu zuten ezjakintasun eta tirabirak zeuden lekuan, errespetua eta elkartasuna haziak ereitea.\nSailkatuta: Arkotxa, Explosivos Rio Tinto, Flavio Bujanda, Gaztek-Abi, Jon Ajuria, Jon Penche, La Dinamita, Pasio Biziduna, Pradera Hermanos, Zaratamo


Depeche Mode - Wikipedia, entziklopedia askea.\nDepeche Mode 2006an\n1980 - gaur egun\nDepeche Mode musika elektronikoko taldea da, Ingalaterran 1980an sortua. Lehenengo taldekideak honako hauek izan ziren: Dave Gahan (ahots nagusia), Martin Gore (teklatua, gitarra, ahotsak, musikagile nagusia 1981ez geroztik), Andrew Fletcher (teklatua) et Vince Clarke (teklatua, musikagile nagusia 1980–81). Vince Clarkek 1981ean utzi zuen taldea, lehenengo albuma (Speak & Spell) plazaratu ondoan. Alan Wilderrek (teklatua, bateria) ordeztu zuen, eta Gorek ekin zion musika egiteari. Wilderrek taldea utzi zuen 1995ean, eta harez geroztik, hirukote moduan jarraitu dute.\nHastapenean, Kraftwerk gisako taldeek eragin handia izan zuten haiengan, Ingalaterran garai horietan sortutako olatu futuristan sartuta. Denborak aurrera egin ahala, rock-en zenbait elementu, gitarrak eta bateriak esaterako, bereganatu zituzten, eta haien letrak ilunago bilakatu ziren.\nDepeche Mode musika elektronikoa zabaltzen lehendabizikoetakoak izan ziren, eta eragin handia izan dute beste talde ugariren gainean: Linkin Park, Pet Shop Boys...\nMultimedia: Depeche Mode\nBNF: 13902911r (data)\nOrriaren azken aldaketa: 28 azaroa 2019, 23:43.


Letras de Billoxik de Gontzal Mendibil | euskal musika, música vasca\nBilloxik (Gontzal Mendibil)\nBilloxik adar jasoak.\nMilla begiez, zerura,\nneure hainbeste naien lakoak.\nMilla begiez pagoak,\nGora nagien, izarrei eske,\nluzatu ditut besoak.\nLuzatu ditut, jasoak,\nNeure eskuekin ikutu dotaz.\n... Izarrei eske, pagoak.


Espainiar nazionalismo soziologikoa –\nIa konturatu gabe baina urte hauetan ikasle garaiko istorio oso ezaguna den antzezpen baten aurrean gaudela dirudi. Bibliak berak dionez, Abraham eta Sararen biloba bikien arteko aferan aurrez aurre jarri gaituzte euskaldunei. Nola Esau eta Jacob anai bikiak izanik, lehenak -Esau berak- anaiari, oinordekotzak daraman onura guztiak, dilista plater baten truk eman zizkion, gosea asetzeko asmoz.\nNire ustez ez da bide zuzena, baina egia da, urteak daramagu ontzat ematen ofizialtzat hartzen den diskurtsoa, egungo estatu eredua mantentzeko hain zuzen, berak eraikitakoa. Diskurtso honen bitartez berezko konpromiso etengabea eszenaratzen dute hartu dutenek. Zertako eta, egungo estatua legezkotu asmoz.\nDiskurtso amarruti honen bidez nahi dute “beste” diskurtso baten gaurkotasuna estali, zaharkituta eta agortua balego bezala, baina errekuperatu egin behar dugu, bera baita sustraiei lotzen zaiona, arazoaren muinari alegia. Gakoa ez baitago Estatua legezkotu lukeen nazioaren gabezian, baizik eta bere baitan dauzkan estatuarekiko arrotzak sentitzen diren nazio ugariak izatean.\nHorregatik ez da harritzekoa, urteen poderioz, eta esperientzia pilatzeko aukera izana baliatuz, zentzu politikoan, gaur egungo sistema “demokrazia formal” gisa definitzen denean, batzuek bekozko iluna jartzea, haserre, gutxiesgarritzat jotzen dutelako.\nAldiz, nik ez dut uste gure gizartea hain demokratikoa denik. Benetako gizartea, zatitu gabeko eta hierarkikoki klasetan sailkatu gabeko herritarrak, boterean modu eraginkorrean aritzea baldin bada demokrazia, argi dago demokraziatik urrun gaudela.\nAgerikoa da era berean, klase diktadura erregimen baten bizi garela, indarkeriaren bidez inposatzen den klase boterearen pean. Baita indarkeria horren tresnak instituzionalak eta konstituzionalak badira ere. Eta hori hain maila handian gertatzen denez, nekez inork aldarrikatzen ahal du “hemen” benetako demokraziarik dagoenik.\nHorregatik – eta hauteskunde guztietan bizitzen dugun bezala – arbitrariotasuna, bidegabekeria, edota burokraziaren ustelkeria salatzean “estatuaren boterea” aipatzen dugunean, esan nahi du; administrazioa, polizia, armada, finantza taldeak eta “estatuaren aparatua” deitu ohi den gauza zehaztugabe eta usain txarreko horretaz ari garela.\nGarrantzia eman beharrean gaude, askotan, botere politikoa itxuraz, harekin inolako zerikusirik ez duen erakunde batzuen bitartez gauzatzen baita. Independente plantak egiten dituzten, baina ez diren erakundeen bitartez. Izan ere, botere politikoa batzuk uste duten baino askoz ere sakonagoa da.\nBotereak euskarri gune eta puntu “ikusiezinak” eta ezezagunak dauzka. Hala, gutxien pentsatzen dugun lekuan dago haren benetako indarra eta iraupena. Ez da nahikoa gobernuaren, Estatuko aparatuen atzean klase menderatzailea dagoela esatea, jarduera eremuak kokatu behar dira, hau da, menderatze hori gauzatzeko lekuak eta tresnak.\nMenderatze hori ez denez zapalkuntza ekonomikoaren adierazpen politikoa bakarrik, haren tresna baizik – zapalkuntza hori posible egiten duen tresna- lehena desagerrarazi nahi badugu, bigarrena sakonki ahuldu beharrean gaude. Ez dago beste biderik.\nHortik aurrera, sistemako “eragileek” – batez ere espainiar nazionalismo soziologikoa osatzen dutenek- hartzen dute esku, behin eta berriro Sabin Etxean sortzen dituzten itunek erakusten duten bezala. Sistemarentzat nahitaezko aktoreak dira, haiek gabe aurretik aipatutako menderatze ekonomikoa asko ahulduko bailitzateke.\nHamarkada luzez horrelako egoeran murgildurik bizi garela eta nor berak bere kabuz ezer gutxi lor dezakeela ikusirik, urrats berriak eginez, beldurrak eta nagiak baztertzeko egunak heldu direlakoan nago.\nAskotan irakurri eta entzun izan diet belaunaldi desberdinetako erakunde abertzaleetako buruzagiei, euren helburua Euskal Herriaren askatasuna dela. Zalantzan jarri ezin badut konpartitzen dudan helburu horren aldeko jarrera, ordea, ez dakit nola egin daitekeen jomuga horren alde, gaur egun egiten ari direnarekin.\nIzan ere, historia errepikatu egiten da, eta bizitza politikoa batzuetan oso zaila dela frogatzen du. Dirudienez, behin eta berriro beraien izaera politikoa aldarrikatzea behartuta daudenak, ez dute ikusten, estatu espainiarraren indarkeria ez dela erantzuna, hau da, indarkeria hori iraunkorra dela eta bere interes estrategikoak inposatzeko erabiltzen duela.\nBeti defendatu izan dut, inori ezin zaiola koherentziarik eza leporatu, denboraren poderioz ikuspuntuak moldatzeagatik. Eta hori pertsonen kasuan onargarria bada, alderdi politikoekin, zer esanik ez.\nAlabaina, nire ustez, zenbait kasu jakin heltze naturaletik urrunago ikusten ditut. Zenbait jarrera erabat aldatu izanak, hain modu nabarian, gaitzespen edo arbuioa bereganatzeak, ez litzake harritzekoa izango.\nDena alde izanik, sistemaren babes osoarekin, nagusiei ildoa jarraituz, eta hala ere mahai gainean “eltzea hutsa ikusteak”, agian hausnarketarako beta eman dezake.\nHistoriak egiaztatzen du, duela lau hamarkada bezala, gaur ere norbaitzuk hasieran aldarrikatzen zituzten definizioak moteltzen ari direla. Begiak ireki eta aurrera begiratzea da bide bakarra. Herria, beraien herria, denen herria, dute zain. Zorte on.\nBizitzaren erlojuaren orratzak ez baitira gelditzen, bere taupadak ez dira aldatzen, gu gara egokitu beharrekoak.\nEspainiar nazionalismo soziologikoa Espainiar nazionalismo soziologikoa Espainiar nazionalismo soziologikoa


Zor zaio - - Goiena.eus\nAnder Etxeberria 2018-12-16 00:00\nAstelehenean, Giza Eskubideen Adierazpen Unibertsalak 70 urte bete zituen. Baionarra izan zen egile nagusienetakoa (Rene Cassin) eta ingelesez eta frantsesez onartu zen. Munduan itzulpen gehien duen dokumentua da: bostehun hizkuntza baino gehiagotan dago eskuragarri.\nEuskarazko itzulpenari dagokionez, lagun batek esan zizkidanak datozkit burura. Gaur egungo bertsioak honela dakar: "Norbanako guztiek dute bizitzeko (…) eskubidea". Orixek, hala ere, bere garaian egin zuen itzulpenean, beste formula bat erabili zuen: "Zor zaio (…) bizia". Nolabait, batean pertsonak eskubidea dauka, eskubide horren jabe da; bestean nabarmentzen dena betebeharra da, besteek pertsonarekiko duten betebeharra. Azken hori, seguruenik, euskal tradiziotik gertuago dago.\nOrixek Euzkadi egunkarian lan egin zuen eta Arizmendiarrieta Euzkadi-ko irakurle sutsua izan zen. Gertutasun horrengatik, edota euskal izaera ondo ezagutzen zuelako, irakasle zela, Carreroren hilketa ospatzen zeuden ikasleei hauxe esan zien Arizmendiarrietak –gaztelaniaz, garai hartan erabiltzen zuen hizkuntzan–: "¡A la persona se le debe la vida!".


BABIANO LOPEZ DE SABANDO,Mikel" Nevadako egunak, Bernardo Atxaga\nAzken eguneraketa: 27 Apirila 2015\nNevadako egunak, Bernardo Atxaga\nNevadako egunak. Bernardo Atxaga . Pamiela , 2013.\nBernardo Atxagaren Nevadako egunak amets goxoak harrapatu eta gaiztoak uxatzeko balio duen saretxoa dela esan nahi nuke, zapelatz luma txikiak zintzilik dituzten saretxo eder eta ia magiko horietakoa. Metafora ez litzateke, ordea, zuzena izango, asko baitira, nire iritziz, liburuari behin betiko atxiki zaizkion amesgaiztoak, hitzezko kaioletan preso irakurleak han-hemenka topatuko dituenak.\nLiburua sailkatzea ez da, inondik ere, lan erraza. Alde batetik, idazleak bere emaztearekin eta bi alabekin 2007ko abuztua eta 2008ko ekaina bitartean Renon (AEB) bizi izandakoak kontatuko dizkigu; bestetik, oroitzapen, amets, Reno Gazette Journal egunkariko albiste, L.-rentzako mezu, ipuin eta beste zenbait konturekin tartekatuko ditu bizipenok. Horrela bada, nabarmentzekoak dira lanaren hibridotasuna eta idazketa fragmentarioa; beste hitz batzuetan esateko, hamaika piezaz osaturiko puzzle edo armiarma-sare erraldoia da Nevadako egunak.\nHenry Bengoa Inventarium, Obabakoak, Soinujolearen semea, Lekuak… Atxagaren beste lan batzuek argi eta garbi erakusten digute idazleak istorio hibridoak ehuntzeko aspalditik erakutsi duen mai(su)tasuna. Era berean, bada antzekotasunik beste elementu batzuei dagokienez ere: ametsen pisua, pertsonaia eta lekuen aukeraketa, barneko ahotsen mintzoa, gaien lanketa…. Luze joko luke horiek guztiak xehetasunez aztertzeak. Alabaina, begizta ditzagun, labur-labur izanik ere, armiarma-sarea sostengatzen duten hariak mikroskopioaren argitara.\nHasteko, pasarte autobiografikoak (edo autofikzionatuak, nahiago bada), lehen pertsonan kontatu dizkigu lan honetan Atxagak, eta lehenaldiaz baliatu da, aspaldiko argazki eta oharrei so Nevadako iragana berreraiki nahian balebil bezala. Denboraren talaiatik mintzo zaigu, soseguz, hitzak lexiko nahiz sintaxi aberatsaz harilkatzen dituela, eta distantziak emazte eta alaben izenak ere higatzen, mudatzen ditu, asteasuarrak bere etxekoa izan litekeen sofa gorrian esertzera gonbidatzen gaituen bitartean. Renoko biztanleen egunerokoaz arituko zaigu orduan, kale eta parkeetako isiltasunaz eta unibertsitate inguruko sexu eraso eta bahiketez, baina baita desertuko paiute eta navajoez, haiek eta haien tradizioak hobeto ulertzeko grinaz.\nBazterreko pertsonak, elbarriak, preso ohiak… Alegia, izaki ez hegemonikoak eta, Foucault eta Benjaminen terminologia hizpide, garailearekiko morrontza onartu beste erremediorik ez duten pertsonaiak ohikoak dira Atxagaren lanetan. Oraingoan, kasu, Earl du egileak bitartekari desertuko sekretuak ezagutzeko zein erreserba indiarretako AAA errepide-mapa arrotzak eskuratu ahal izateko.\nHorrela jakingo du indiarrak zaldi basatiak ehiza ditzaketen bakarrak direla; zaldiak, berriz, itzalen eta egiazko munduaren arteko xendra, iraganaren eta orainaren arteko zubia, animalia sakratuak; izan ere, Atxagak naturarekin lotzen ditu AEBetako jatorrizko biztanleak, eta, “Zazpi etxe Frantzian” liburuan bezala, kolonizazio-prozesuen eraginez haiek historikoki pairatu behar izan dituzten laido eta basakerien berri emango digu oraingoan ere.\nZaldi basatien karira, oso ohikoak dira, egilearen beste lan batzuen gisan, sugeak eta txoriak, eta baita lorategiko mapatxea, Dennisen armiarmak, parkeko hontza, lakuetako pelikanoak eta beste zenbait animalia ere. Hain dira ohikoak eta esanguratsuak, non asteasuarraren zenbait lanetan bezala (adib. Bi anai, Sugeak txoriari begiratzen dionean, Sara izeneko gizona) pertsonaia huts izatetik protagonista edota narratzaile izatera igarotzen baitira. Bestetik, ezin fantasmak aipatu gabe utzi, Adrian eta L. bezala agertu eta desagertzen direnak.\nHainbat eta hainbat pertsonaia, Atxagaren senide eta gaztetako lagun ugari barne, haren oroitzapen eta ametsetan bizi dira, iraganarekin eta heriotzarekin hertsiki lotutako toposak gorpuzten dituzten neurri berean. Beste batzuk, aldiz, hirian (Reno azpimarratu behar, ezinbestean) eta basamortuan, inguru urbanoa vs. landa eremua. Biek ala biek arrisku eta tranpa franko ezkutatzen dute, baina desertua da, Daniel Sadaren hitzei jaramon egitera, errealitatea hobekien islatzen duena: “errealitate desertua zen, eta errepresentazio guztiak, haren aldean, dekoratu hutsak”. Desertua lurrezko itsasoa da, fantasmen bizitokia, toki prehistorikoa, atenporala, heterotopikoa eta, aldi berean, erdigunekoa. Bidenabar, gogora dezagun basamortuak idazlearen beste lan batzuetan (adib. “Bambulo: Ternuako penak, Groenlandiako lezioa, Txoriak kolpeka) duen nagusitasuna, hamaika forma eta koloretakoa izan baitaiteke.\nLeku eta pertsonaia horiez baliatzen da idazle gipuzkoarra, haien baitako ametsez, oroitzapenez eta ahotsen polifoniaz bezainbeste (adibide gehiago daude Gizona bere bakardadean, Zeru horiek eta Behi euskaldun baten memoriak lanetan), hausnarketa sakonak plazaratzeko: naturaren eta zibilizazioaren arteko talka antzinako bezain postmodernoa, pertsonaia historikoen mitifikazio prozesu konplexua, erbesteko bizimodua, presagioen esanahi eta interpretazioa… Arestian esan bezala, luzeegi joko luke horiek guztiak xehe-xehe aztertzeak; aitzitik, nago badela Atxagaren lan askotan eta azkenekoetan, batik bat (adib. Paradisua eta katuak, Nevadako egunak, Txoriak kolpeka), gailentzen den gai bat: heriotza.\nNire irudiko, heriotza da zapelatz lumaz apaindutako saretxo eder eta ia magikoak uxatu ezin dituen amesgaiztoen sorburua, Gilgameshen epopeia zaharrean jaun eta jabe dena, Virgilioren artzain zoriontsuek ere gobernatu ezin izan zutena (Et in Arcadia ego), Erdi Aroko eta Errenazimentuko “Vanitas” guztiak inspiratu zituena, gaur egun ere, hein handi batean, idaztera, margotzera, sortzera eta, azken beltzean, bizi garela adieraztera bultzatu eta bultzatzen gaituena. Memento Mori.\nLaburbilduz, behin eta berriz irakur daitekeen liburua da Nevadako egunak, irakurraldi bakoitzean Atxagaren amaraun literarioan murgiltzeko eta, harietatik tira egitera gonbidatuz, etengabeko bidaia berri bati ekiteko aukera eskaintzen diguna.


Igelak eta ozonoa - ZientziaEus\nIgelak eta ozonoa\n1994/09/01 Elhuyar Zientzia Iturria: Elhuyar aldizkaria\nOzono-geruza mehetu delako suntsitu ote da munduan hainbat anfibio-espezie? Estatu Batuetako Oregon-go Unibertsitateko zientzilariak baietzean daude. Estratosferako ozono-geruza mehetuta izpi ultramoreak errazago heltzen dira Lurrera eta igel-espezie batzuk hil egiten dituzte. Izpi ultramoreek 280 eta 320 nanometro bitarteko uhin-luzera dute eta espezie batzuetako arrautzak hil egiten dituzte (beste espezie batzuetakoak ez).\nAndrew Blaustein eta John Hays zientzilariek diotenez, izpi ultramoreak jasaten dituzten arrautzek fotoliasa izeneko entzima ugari dute, eta horiei esker, izpi ultramoreak ADN molekula hausten duenean hau konpondu egiten da. Laborategiko izpi ultramoreek anfibioen arrautzak hil egiten zituztela lehendik ere bazekiten, baina orain Eguzki-izpiez ere hiltzen direla frogatu dute.\nBatrazio, igel, apo eta arrabioak 180 milioi urte daramatzate mundu honetan eta ez dakigu ozono-geruza mehetu delako suntsitzeko arriskutan diren ala ez. Izan ere, beste zientzilari batzuk izpi ultramoreen kaltegarritasunaz eszeptiko agertzen baitira.\nHegazkinak eta ozono-geruza


USABAL IGANDE ARRATSALDETAN IREKITA - Usabal Kiroldegia\nUSABAL IGANDE ARRATSALDETAN IREKITA\nFroga epe batean, 2011-01-16tik 2011-04-17ra Usabal kiroldegiak bere zerbitzu eskeintza igande arratsaldetara ere bai zabalduko du.\nUSABAL KIROLDEGIA IREKIERA IGANDE ARRATSALDETAN\nZuregana zuzentzen natzaizu Tolosa Lantzenek abenduko batzarrean Usabaleko eskeintza zerbitzua igande arratsaldetan haunditzeko proposamena onartu duela adierazteko; erabaki hau familiei eta gazteei zuzenduta egongo da eta bataz betseko erabilera minimo batzuk lortu nahi ditugu 300 erabiltzaile hain zuzen ere.\n3,5 hilabeteko Froga epe bat egingo dugu, urtarriletik apirilera. Epe honetan erabileren eta erabiltzaileen profilen jarraipena egingo da, ondorioak ateraz.\nArratsaldez irekita egongo diren Igandeak:\nUrtarrilaren: 16,23, 30 /Otsailaren: 6,13,20, 27/Martxoaren: 13,20, 27/ apirilaren: 3,10, 17\nGorrian azaltzen diren egunetan, kantxan, ekintza bereziak antolatzen saiatuko gara. (Gaztelu puzgarriak, dramatizazio tailerrak eta familien arteko Olinpiadak).\nIrekiera ordutegia: 14:00etatik-20:00etara\nErabili ahal izango direno instalazioak:\n– Barruko igerilekuak (+ sauna eta hidromasaia)\n– Kantxa bat\n– Padel, squash, frontoi txiki gunea\n– Fitnes eta muskulazio gela\n– Futbol zelaia (argirik gabe)\nJakin arazi nahi dizuegu zerbitzu zabalera honen gutxi beherako kostea: 10.000 € takoa izango dela\nEraberean aprobetxa nahi dugu zera adierztaeko hemendik aurrera komunikazio bide arrunta bihurtuko dugula web orria www.usabalkiroldegia.com eta baita korreo elektronikoa ere; horregatik eskatu nahi dizuegu kiroldegiko harreratik pasatzea zuen email helbideak ematera.\nBesterik gabe jaso agur bero bat:\nAukeratu ondoko bideetako bat...\nTelefonoz: 943 53 64 00


Patchwork besaulkia: ideiak, ereduak erosi eta nola tapizatu\nNola tapizatu Patchwork besaulki bat\nAurpegi-lifting bat behar duen sofa edo besaulki bat baduzu, hona hemen nahi dituzun kolore eta motiboekin berriro tapiztzeko tutorial bat, teknika erabiliz. patchwork.\nKendu oihal zaharra\nAurretik tapizatzen hasi, aulkitik ehuna kentzea komeni da. Batez ere jada zaharra edo zertxobait gastatuta dagoen bati dagokionean. Horretarako, pazientziaz arma zaitezke beti ez baita denbora gutxi behar duen zeregina, kontrakoa baizik. Pixkanaka joan behar dugu besaulkiaren edo aulkiaren egitura ez kaltetzeko.\nHigaduraren bat duen altzari bat bada, agian eserlekuaren zatia, baliteke ordeztu egin behar izatea. Horretarako, oinarri berri bat sor dezakegu apar edo betegarri moduan sofa bat bada. Modu honetan, gure azken emaitza Patchwork aulkia edo besaulkia bermatua baino gehiago dago. Betegarrien artean behea edo apar-goma aukeratu dezakezu, besteak beste.\nrekin iristeko ordua da ehunak. Patchwork sofa bati buruz ari bagara ere, momentu honetan ez dugu arazorik izango. Horretarako, bat egin behar dugu hondakinen bilketa. Hemen koloreei edo ereduei dagokienez gehien gustatzen zaizkigunak aukeratu ditzakegu. Besaulkiek edo besaulkiek bi eta hiru metro arteko oihal behar izan dezakete, aulkiek, berriz, bakarra.\nBeraz, honetatik abiatuta, ehun kopuru hori egin beharko dugu. Horretarako, moztu ditugun hondarrak edo lauki edo laukizuzenetan josi beharko ditugu. Lehenik binaka josten dugu eta gero zerrendekin bat egiten dugu. Lisatu oihalaren atzealdea, josturan bertan, hausten laguntzeko. Pixkanaka tiraz tira josiko duzu besaulkirako oihal zati osoa lortu arte.\nDagoeneko ehuna prestatuta eta betegarria jarrita badugu, prozesua amaitzea baino ez da geratzen. Horretarako, grapagailu elektriko bat beharko dugu. Bera izango ote da ondo finkatu oihala eserlekuan. Baina ez hori bakarrik, ehuna estu jarri behar duzu. Urrats hori bizkortzeko laguntza eskatzea merezi du. Batek ehunari tira egiten dion bitartean, beste batek grapatzen du! Ehuna luzatuta, emaitza handiagoa izango da. Izkinetarako, tolestu oihala eta listo.\nAulkia oinarria, bizkarraldea eta beso-euskarria izango du. Bada, beste ideia bat zati horietako bakoitza ehun ezberdin batekin estaltzea da. Hau da, aulki osorako ehun bakarra egin beharrean, zatika eta ehun ezberdinekin tapizatu dezakezu. Hau dagoeneko guztion gustukoa da.\nGogoratu beti ehun zaharra erabiltzea. Kasu honetan, honela erabiliko dugu eredua. Behin kenduta, ehun berria neurtzen lagunduko digu eta zenbat beharko dugun eta bere formaz ere jakingo dugu. Horregatik, pixkanaka joan beharra dago aulki zaharreko ehuna kentzerakoan. Tapizan hasten zarenean, kendu kendu duzun azken piezatik hasi. Alderantzizko ordena erabiltzen dugu beti. Modu honetan, emaitza hobea ziurtatzen dugu.\nGure Patchwork sofa dugunean, behar dugu hutsean astean behin. Tapiztu dugun ehuna oso delikatua bada ere, hautsarekin nahikoa izango da. Kontua da nahi adina mantentzea.\nPatchwork besaulkiak galeria\nJarraian, patchwork besaulki eta sofa galeria zabala duzu ideiak jaso ditzazun. Jarraian ikusiko duzun guztia hemen eros ditzakezu beraz, bat benetan gustatzen bazaizu, beti aukera dezakezu jadanik egindakoa erostea eta tapizatzeko prozesua saihestea.\nErakutsi dizkizugun ereduren bat aurkitu ezin baduzu, utzi iruzkin bat eta lagunduko dizugu bilaketan.\nNon erosi Patchwork besaulkiak\ntapizeria a besaulki edo aulki txiki eta indibidualak ez da hain konplikatua. Baina egia da zerbait handiagorako hobe dela profesionalak izatea. Hala ere, ez baduzu hainbeste molestatu nahi, ez dago prest Patchwork besaulkiak erostea bezalakorik.\nIdeia ezin hobea da apaindu gure etxeko txoko horiek. Alde batetik, altzari-denda fisiko gehienetan aurki ditzakezu. Beti egongo dira tonu ezberdinetako aukera batzuk, zure dekorazioa gainerako konbinatu ahal izateko. Altzari ezin hobeak direlako egongelarako zein logeletarako edo gonbidatuentzako geletarako.\nEgia da hori ere online altzari-dendak eredu berriez gozatzeko aukera eman digu. Bai besaulkietan, bai banakako sofa edo besaulki handiagoetan. Kolore eta originaltasun mundu oso bat Patchwork estiloari esker. Baina plano finko batera joan nahi baduzu, Amazonen ere ideia bikainak izango dituzu. Eredu, tamaina eta estilo desberdinak baina beti Patchwork-ek ematen duen ukitu original horrekin.\nErosi - Patchwork besaulkiak\nJosteko makinak » Patchwork besaulkia


Talde-teknikak eta Psikodrama - Centro de Psicoterapia y Fisioterapia\nHemen zaude: Hasiera / Ikasturteak / Talde-teknikak eta Psikodrama\n16 Uztaila, 2019 Utzi zure iruzkina\nTalde-teknikak eta Psikodrama\nProfesional gehienek taldean egiten dute beren lana; erakunde batean eta lantaldean aritzen dira, edo beren eguneroko jardunean, taldeetan parte hartu edo taldeak koordinatu edo zuzendu behar dituzte. Hala ere, haien curriculumak aztertzen baditugu, horri buruz oso ezagutza tekniko gutxi dituztela ikusiko dugu.\nAskotan egiaztatzen dugu jendaurrean hitz egiteko, bilera bat zuzentzeko edo pertsona talde bat koordinatzeko gaitasunak eskarmentuari esker lortu dituztela, eta horrelako egoeretan estualdi bat baino gehiagotan izan direlako.\nGiza taldeetan tentsioak azaleratzen dira gatazka pertsonalen, botere borroken eta norberari esleitutako rolen ondorioz, baita instituzio eta gizarte eraginen ondorioz ere. Hori dela eta, talde-lana oso tresna atsegina eta eraginkorra izan daiteke, edo, hain aldagai desberdinak maneiatzeko behar diren gaitasunak izan ezean, profesionalaren amesgaiztorik txarrena.\nGaur egun, Psikodramaren ekintza eremua handituz doa, beste lanbide arlo batzuetarantz. Taldean askotariko egoerak dramatizatzea oso baliagarria da gatazkak argitzeko. Horrez gain, gure ohiko rolak (familiakoak, lagunartekoak edo lanekoak) beti ez errepikatzeko aukera ematen digu.\nPsikodramaren eraldatze ahalmen handi hori dela eta, profesionalak baliabide horretan prestatzea prozesu trinkoa eta nekeza da, bai eta, aldi berean, zoragarria ere.\nI. maila: Talde dinamikan eta Ni laguntzailea-n aditua\nII. maila: Talde koordinazioan eta Talde zuzendaritzan aditua\nIII. maila: Psikodramatista eta Eszenako zuzendaria\nAsteburu bat hilean. Mintegi bakoitzak 10 orduko iraupena izango du.\nIraupena: presentziazko 80 ordu, gehi 3 ordu lan pertsonala, gehi 27 ordu praktika.\nHirugarren maila bukatzerakoan tutorearen laguntzaz burututako lan pertsonala eskatuko da.\nIkastaro bakoitzeko eskola-orduetatik gutxienez ehuneko 80 egiten dituzten ikasleek maila bakoitzeko akreditazioa lortuko dute.\nHiru mailak amaitzean, eskola-orduen ehuneko 80 gutxienez egiten dituzten ikasleek Espainiako Psikoterapiako eta Psikodrama Psikoanalitikoko Institutuaren akreditazioa lortuko dute. Akreditazio hori FEAPek (Espainiako Psikoterapeuten Elkarteen Federazioa) homologatu ahal izango du.\nInformazio gehiago: 945 266 366 / kooperatiba@ediren.com


Erauskin plaza inguruko eremuari buruzko hausnarketa prozesua - Beasaingo Udala\nErauskin plaza inguruko eremuari buruzko hausnarketa prozesua\nErauskin plaza inguruko eremuko hirigintza eta mugikortasun aukerak aztertzeko hausnarketa prozesua abian jarriko du Udalak. Nafarroa etorbidea eta Kale Nagusia lotzen dituen eremua oinezkoentzako bihurtzeko froga martxan da eta prozesu berri honekin, Udalak iritzi ezberdinak bildu nahi ditu hirigintza, mugikortasun, merkataritza eta aisialdi alorretan\nUdalak herritarrei Beasain atseginagoa, erosoagoa eta egokiagoa eskaintzeko helburuarekin jarraitzen du lanean beren ongizate eta bizi kalitatean eragin zuzena duelako. Hori horrela, Nafarroa etorbidea eta Kale Nagusia lotzen dituen eremua biziberritzeko, hutsik dauden lokalei erabilera berria emateko eta bertako merkataritza indartzeko, aipatutako gune hau oinezkoentzako bihurtzeko froga jarri zuen martxan duela hilabete batzuk. Horrela, bertan, oinezkoentzako herrian dauden beste espazioetan gertatu bezala, ibilgailuen sarbidea murriztu da.\nAdin, lanbide eta alor ezberdinetako 25 pertsonaz osatutako talde batek eremu horren etorkizunaz hausnar egingo du Prometea enpresak gidatuko duen prozesuan.\nUdalak herritarren parte hartzearekin Erauskin plaza inguru honek hirigintza eta mugikortasun ikuspegitik izan ditzaken aukerak aztertu nahi ditu. Horretarako, talde-lana sustatzen eta parte hartzea ahalbidetzeko prozesuak gidatzen dituen Prometea enpresaren eskutik, hausnarketa kolektiborako prozesua egingo da 25 herritarrez osatutako lan-taldearekin.\nTalde anitza osatu nahi izan da; adin, lanbide eta alor ezberdinetako pertsonak. Besteak beste Beasaingo herritarrak, eragile desberdinak, udal teknikariak, erretiratuak, gazteak, dendariak, merkatariak, bertako bizilagunak, emakume elkartekoak, eta ikastetxeetako gurasoak. Eremu horrekiko eta udalerriarekiko begirada desberdinak bildu nahi baitira hirigintza, mugikortasuna, merkataritza eta aisialdi alorretan.\nHonela, hiru bileraz osatutako hausnarketa prozesua burutuko da eta parte hartzaileek elkarrekin Erauskin plaza inguruko gaurko egoeraren azterketa egingo dute ikuspuntu desberdinetatik (hirigintza, espazio publikoa, mugikortasuna, merkataritza, egunerokotasuna …). Etorkizunari begira, eta udalerri ikuspegitik, eremu horren zentzua eta funtzioa aztertzeaz gain, eremu hori eraldatu eta hobetzeko aukera desberdinak jorratuko dira.\nHiru saioen egutegia honakoa izango da: lehen saioa maiatzaren 23an izango da, bigarrena ekainaren 13an, eta hirugarrena ekainaren 27an. Guztiak udaletxeko batzar aretoan izango dira ordutegi honetan, 19:00etatik 21:00etara.\nTaldea osatuko duten partaideen kopurua mugatua bada ere, parte hartzeko interes berezia duen herritarrik balego,Udalarekin harremanetan jar daiteke Igunearen bidez, bilerak hasi aurretik.


Durangoko Udalak, aurten ere, Arrazismoaren eta Xenofobiaren kontrako Astea antolatu du - MugalariMugalari\nDurangoko Udalak, aurten ere, Arrazismoaren eta Xenofobiaren kontrako Astea antolatu du\nBihar, martxoaren 21a Arraza-diskriminazioa Ezabatzeko Nazioarteko Eguna dela eta, Durangoko Udalak, aurten ere, Arrazismoaren eta Xenofobiaren kontrako Astea antolatu du. Martxoaren 23tik apirilaren 7ra bitartean izango dira aste berezi horretako ekitaldiak.\nAurten “Klima aldaketa eta migrazioak” izenburua izango du Arrazismoaren kontrako Asteak, eta bere helburua izango da herritarrak sentsibilizatzea eta kontzientziatzea klima aldaketak, ingurumenaren degradazioak eta migrazioek duten elkarreraginaz, eta lotura horrek gizakien kalteberatasunean, giza eskubideengan eta segurtasunean dituen ondorioez.\n‘No Jile’ dokumentala.\nGizarte Ongizateko zinegotzi Pilar Riosek nabarmendu duenez, “ekimen honekin beste arraza eta kulturei buruz ditugun aurreiritziak gainditu gura ditugu; eta, horrez gain, migrazio mota honetan jarri gura dugu arreta, historian zehar beti existitu izan bada ere, azkenaldian arazoa larritzen dabilelako gizakiok klima aldaketan dugun eraginagatik”.\n“Ingurumen arazoengandik egindako desplazamenduek gure arreta bereganatu behar dute, planetari egindako eraso larriek ondorio dramatikoak eragiten baitituzte pertsona migratzaile horiengan”. Gainera, “arazoaz kontziente izanda, gu baino baldintza txarragoetan bizi diren pertsonekin solidarioak izan gaitezke, eta, era berean, pertsona migratzaileek kulturartekotasunaz eta aniztasunaz aberastuko gaituzte”.\n· 30 milioi desplazatu · ACNURek jasotako datuen arabera, 2012an, 30 milioi desplazatu baino gehiago egon ziren hondamendi naturalen ondorioz. Datu horiek gorantz joan daitezke, klima aldaketako ondorioak larritzen doazen heinean. Gaur egungo kalkuluak aintzat hartuta, 2050 urterako, 25 milioi eta 1.000 milioi artean izan daitezke klima aldaketagatik euren herria utzi behar izango duten pertsonak. Agerian dago ondorio humanitario larriak eragiten dituela ingurumen arrazoiengatik sortutako migrazioak.\nMigrazioen Nazioarteko Erakundearen iritziz, migrazio mota honek ondorio positibo eta negatiboak dauzka, jatorrizko zein helburuzko lekuetan, migrazioak behin-behinekoak direnean zein iraunkorrak direnean. Gero eta migrazio gehiago egoteak ingurumenaren degradazioa handitzen eragin dezake; baina mekanismo bat ere bada, biziraupen estrategia bat, desplazatuek zailtasunei aurre egiteko bide bat.\nHorregatik, Durangoko Udalak errealitate hau ikusarazi gura du, MNE, IHZN, eta Haurralde Fundazioarekin elkarlanean, egitarau berezi batekin. Martxoaren 23an hasiko dira ekintzak, 19:00etan, Bizenta Mogel Udal Bibliotekan. Bertan, “Bring the Sun Home” dokumentala proiektatuko da, Donostiako Zinema eta Giza Eskubideen Jaialdiko 13.edizioan luzemetrai onenaren saria lortu zuen lana. Filmak hainbat herrialdetako emakumeek osatutako talde baten istorioa kontatzen du; Indiara doaz eguzki-panelak instalatzen ikastera, eta eurentzako eta euren komunitateentzako aukera berriak sortzera.\nMartxoaren 30etik apirilaren 7ra, Bizenta Mogel Udal Bibliotekan “Klima aldaketa ulertu eta haren kontra lan egitea” argazki erakusketa izango da ikusgai, IHZN Ingurumen Hezkuntzako Zentro Nazionalak eratutako erakusketa. Argazkien bidez, klima aldaketa fenomenoa ezagutarazi gura da, eta klima aldaketaren kausak, ondorioak, eta fenomenoaren kontra lan egiteko aukerak ere azaltzen ditu erakusketak.\n· Dama Urdinak · Martxoaren 30 arratsaldean, “Dama Urdinak” dokumentalaren zine-foruma egingo da. Perun, Cajamarcan urre eta kobredun meategi baten proiektuaren -Conga proiektua- kontra emakumeek antolatutako erresistentzia kontatzen du dokumentalak. Minera Yanacocharen jabegoko meategi hura zabaltzeko baimena eman zuen Peruko gobernuak 2012an, nahiz eta meategiak ingurune horretako ur-baliabideak arrisku bizian jarri. Pelikulako zuzendari Bérengère Sarrazinek proiekzio osteko eztabaidan parte hartuko du.\nAstea “Migrazioak, Ingurumena eta Klima Aldaketa” berbaldiarekin amaituko da. Martxoaren 31n izango da hitzaldi hori, 18:30ean, Elkartegian. Victor Mendez izango da hizlaria, Migrazioen Nazioarteko Erakundeko proiektu-arduraduna.\nHorrez gain, eta gaia hezkuntza arlora hurbiltzeko asmoz, Arrazakeriaren kontrako Astean ekintza bi egingo dira Eskolako Agenda 21en baitan. Lan horretan elkarlanean ibili dira Ermuko Immigrazio Saila, Durangoko Berritzegunea, Ingurugela-CEIDA eta Durangaldeko Amankomunazgoa.\n· Kontzientzatzioa · Horrela, martxoaren 30ean, Durangaldeko ikastetxeetako irakasleek formazio saio bat izango dute migrazio klimatikoen inguruan. Saioaren helburua klima aldaketaren eta hark migrazioan duen eraginaren inguruan ezagutza eta kontzientziazioa handitzea da.\nMartxoaren 30etik apirilaren 7ra, DBH 4ko ikasleei bisita gidatuak eskainiko dizkiegu “Klima aldaketa ulertu eta haren kontra lan egitea” erakusketara. Azalpenak ematen Imanol Lopez Diaz ibiliko da, ingurumenean eta iraunkortasun gaietan geologo aditua, ingurumen heziketan esperientzia handiduna.\nAzkenik, aipatu behar dugu Lehen Hezkuntzan antolatzen diren Zinemaren eta Giza Eskubideen Gelak aurten klima aldaketak eragindako desplazamenduen gaia landuko duela, eta No Jile dokumentala ikasiko dutela ikasleek.